RIALACHÁN (AE) 2021/1059 Ó PHARLAIMINT NA hEORPA AGUS ÓN gCOMHAIRLE

an 24 Meitheamh 2021

maidir le forálacha sonracha le haghaidh sprioc an chomhair chríochaigh Eorpaigh (Interreg) a fhaigheann tacaíocht ó Chiste Forbraíochta Réigiúnaí na hEorpa agus ionstraimí maoinithe sheachtraigh

TÁ PARLAIMINT NA hEORPA AGUS COMHAIRLE AN AONTAIS EORPAIGH,

Ag féachaint don Chonradh ar Fheidhmiú an Aontais Eorpaigh, agus go háirithe Airteagal 178, Airteagail 209(1) agus 212(2) agus Airteagal 349 de,

Ag féachaint don togra ón gCoimisiún Eorpach,

Tar éis dóibh an dréachtghníomh reachtach a chur chuig na parlaimintí náisiúnta,

Ag féachaint don tuairim ó Choiste Eacnamaíoch agus Sóisialta na hEorpa (1),

Ag féachaint don tuairim ó Choiste na Réigiún (2),

Ag gníomhú dóibh i gcomhréir leis an ngnáthnós imeachta reachtach (3),

De bharr an mhéid seo a leanas:

(1) Le hAirteagal 176 den Chonradh ar Fheidhmiú an Aontais Eorpaigh (CFAE), foráiltear go bhfuil ceaptha do Chiste Forbraíochta Réigiúnaí na hEorpa (CFRE) rannchuidiú leis na príomh-mhíchothromaíochtaí réigiúnacha san Aontas a cheartú. De bhun an Airteagail sin agus an dara mír agus an tríú mír d’Airteagal 174 CFAE, tá CFRE le rannchuidiú le héagothromaíochtaí idir leibhéil forbartha na réigiún éagsúil agus cúlmhaireacht na réigiún is mídheisiúla a laghdú, agus astu sin, tá aird faoi leith le tabhairt ar chatagóirí áirithe réigiún, lena n-áirítear tagairt shonrach do réigiúin trasteorann.

(2) Le Rialachán(AE) 2021/1060 ó Pharlaimint na hEorpa agus ón gComhairle (4), leagtar amach forálacha is coiteann do CFRE agus do chistí áirithe eile, agus le Rialachán (AE) 2021/1058 ó Pharlaimint na hEorpa agus ón gComhairle (5), leagtar amach forálacha maidir leis na cuspóirí sonracha agus le raon feidhme na tacaíochta ó CFRE. Is gá freisin forálacha sonracha a ghlacadh a bhaineann le sprioc an chomhair chríochaigh Eorpaigh (Interreg) ina ndéanann Ballstát amháin nó níos mó agus a réigiúin agus, i gcás inarb ábhartha, tíortha comhpháirtíochta agus tríú tíortha comhar thar theorainneacha maidir le clársceidealú éifeachtach, lena n-áirítear forálacha maidir le cúnamh teicniúil, faireachán, meastóireacht, cumarsáid, incháilitheacht, bainistiú agus rialú agus bainistíocht airgeadais.

(3) Ar phríomhthosaíochtaí bheartas comhtháthaithe an Aontais tá cur chun cinn Interreg. Tá blocdhíolúine ann cheana féin don tacaíocht d’fhiontair bheaga agus mheánmhéid le haghaidh na gcostas a thabhaítear i dtionscadail an chomhair chríochaigh Eorpaigh (CCE) de bhun Rialachán (AE) Uimh. 651/2014 ón gCoimisiún (6) agus áirítear freisin forálacha speisialta i ndáil le cúnamh réigiúnach le haghaidh infheistíochtaí ag gnóthais de gach méid sa chuid den Rialachán sin a bhaineann le cabhair réigiúnach agus sna Treoirlínte ón gCoimisiún maidir le Státchabhair réigiúnach le haghaidh 2014-2020. Agus taithí 30 bliain a fuarthas á chur san áireamh, agus mar gheall ar luach airgeadais íseal tionscadal agus an tionchar diúltach nach dócha a bheidh acu ar thrádáil agus ar an iomaíocht, ar thaobh amháin, agus an breisluach ard atá ag na cláir atá ann cheana i ndáil le comhtháthú críochach san Eoraip, ar an taobh eile, táthar ag súil go ndéanfar raon feidhme na rialacha maidir leis an Státchabhair i dtaobh maoiniú poiblí do thionscadail CCE a shoiléiriú a thuilleadh trí leasú ar Rialachán (AE) Uimh. 651/2014 amach anseo agus, dá bhrí sin, maoiniú poiblí tionscadal Interreg a dhíolmhú den chuid is mó ón oibleagáid maidir le réamhfhógra a thabhairt, rud a éascóidh go mór cur chun feidhme na dtionscadal sin.

(4) Chun tacú le forbairt chomhchuí chríoch an Aontais ar leibhéil éagsúla, ba cheart, le CFRE, tacú le comhar trasteorann, comhar trasnáisiúnta, comhar idir-réigiúnach agus comhar na réigiún is forimeallaí faoi sprioc Interreg. Ba cheart prionsabail na comhpháirtíochta agus an rialachais il-leibhéil a chur san áireamh sa phróiseas sin, agus é á áirithiú go leanfaidh méid comhpháirtíochta le haghaidh cláir de bheith éifeachtach.

(5) Mar léiriú ar a thábhachtaí atá sé dul i ngleic leis an athrú aeráide i gcomhréir le gealltanas an Aontais Comhaontú Pháras, a glacadh faoi Chreat-Choinbhinsiún na Náisiún Aontaithe ar an Athrú Aeráide, a chur chun feidhme, agus Spriocanna Forbartha Inbhuanaithe na Náisiún Aontaithe a bhaint amach, leis na Cistí, rannchuideofar le gníomhaíochtaí ar son na haeráide a phríomhshruthú agus le sprioc fhoriomlán a bhaint amach go mbeadh 30 % de bhuiséad iomlán Aontais ag tacú le cuspóirí aeráide. Sa chomhthéacs sin, ba cheart, leis na Cistí, tacú le gníomhaíochtaí lena n-urramófaí na caighdeáin aeráide agus chomhshaoil agus nach ndéanfaí aon díobháil shuntasach leo do chuspóirí comhshaoil de réir bhrí Airteagal 17 de Rialachán (AE) 2020/852 ó Pharlaimint na hEorpa agus ón gComhairle (7).

(6) Ba cheart é a bheith d’aidhm le sraith an chomhair trasteorann dul i ngleic le dúshláin choiteanna arna sainaithint go comhpháirteach sna réigiúin teorann, agus an acmhainneacht fáis nach bhfuil saothraithe i limistéir teorann a shaothrú mar a léirítear i dteachtaireacht ón gCoimisiún an 20 Meán Fómhair 2017 dar teideal Boosting Growth and Cohesion in EU Border Regions [Borradh a chur faoin bhFás agus faoin gComhtháthú i Réigiúin Teorann an Aontais Eorpaigh] (“an Teachtaireacht maidir le Réigiúin Teorann”). Mar thoradh air sin, ba cheart na limistéir chláir le haghaidh comhar trasteorann a shainaithint mar na réigiúin agus na limistéir sin ar an teorainn nó a bhfuil 150 km ar a mhó de mhuir eatarthu inar féidir idirghníomhaíocht trasteorann a dhéanamh go héifeachtach nó inar féidir limistéir fheidhmiúla a shainaithint, gan dochar do choigeartuithe féideartha is gá chun comhchuibheas agus leanúnachas limistéar clár comhair a áirithiú.

(7) Ba cheart an comhar idir Ballstát amháin nó níos mó nó a réigiúin, agus tír nó réigiún amháin nó níos mó, nó críocha eile lasmuigh den Aontas a bheith i gceist le sraith an chomhair trasteorann. Ba cheart cuid mhór simplithe agus cuíchóirithe ar na forálacha is infheidhme a bheith mar thoradh ar chomhar trasteorann inmheánach agus seachtrach a chumhdach faoin Rialachán seo le haghaidh údaráis na gclár sna Ballstáit agus le haghaidh na n-údarás comhpháirtíochta agus na dtairbhithe lasmuigh den Aontas i gcomparáid le clárthréimhse 2014-2020.

(8) Ba cheart é a bheith d’aidhm ag sraith an chomhair thrasnáisiúnta comhar a láidriú trí bhíthin gníomhaíochtaí atá ina gcuidiú le forbairt chríochach chomhtháite atá nasctha le tosaíochtaí an Aontais, agus urraim iomlán á tabhairt do phrionsabal na coimhdeachta. Ba cheart críocha móra ar mhórthír an Aontais agus timpeall imchuacha farraige a chumhdach le comhar trasnáisiúnta agus a oiread solúbthachta agus is féidir a thabhairt chun comhchuibheas agus leanúnachas clár comhair a áirithiú, lena n-áirítear comhar muirí trasteorann a rinneadh roimhe sin laistigh de chreat comhair mhuirí ar scála níos mó, go háirithe tríd an gcríoch a chumhdaítear, cuspóirí sonracha an chomhair sin agus na ceanglais do chomhpháirtíocht tionscadail a shainiú chomh maith leis an bhféidearthacht go ndéanfaí fochláir agus coistí stiúrtha ar leith a chur ar bun.

(9) Bunaithe ar an taithí a fuarthas ar chomhar trasteorann agus trasnáisiúnta le linn clárthréimhse 2014-2020 sna réigiúin is forimeallaí, i gcás nach ndearnadh a dhóthain simplithe le haghaidh údaráis na gclár agus na dtairbhithe mar gheall ar an dá shraith a chomhcheangal le chéile laistigh de chlár aonair de réir limistéar comhair, ba cheart sraith shonrach le haghaidh na réigiún is forimeallaí a bhunú chun gur féidir leis na réigiúin is forimeallaí comhar a dhéanamh lena dtíortha comharsanachta agus lena gcríocha comharsanachta ar an dóigh is éifeachtaí agus is simplí agus is féidir. Faoin tsraith sin, d’fhéadfaí glaonna ar thograí a sheoladh le haghaidh cistiú comhcheangailte faoi CFRE, faoin Ionstraim um Chomharsanacht, Forbairt agus Comhar Idirnáisiúnta (ICFCI) a bunaíodh le Rialachán (AE) 2021/947 ó Pharlaimint na hEorpa agus ón gComhairle (8) agus faoin gCinneadh maidir le Comhlachas Thar Lear a bunaíodh le Cinneadh 2013/755/AE ón gComhairle (9), trí mhodhanna bainistíochta a bheadh le comhaontú idir na Ballstáit, réigiúin agus tríú tíortha rannpháirteacha.

(10) Bunaithe ar an taithí ó na cláir comhair idir-réigiúnaigh faoi Interreg, ba cheart, le sraith an chomhair idir-réigiúnaigh, díriú ar éifeachtacht an bheartais comhtháthaithe a mhéadú trí cheithre chlár shonracha: clár lena bhféadfar taithí a mhalartú, cineálacha nuálacha cur chuige a bheith ann agus fothú acmhainneachta a dhéanamh lena ndíreofaí ar chuspóirí beartais agus ar chuspóir Interreg-shonrach “rialachas comhair níos fearr”, i ndáil le sainaithint, scaipeadh agus aistriú dea-chleachtas i mbeartais forbartha réigiúnaí lena n-áirítear cláir do sprioc na hInfheistíochta le haghaidh post agus fáis; clár a bheidh tiomnaithe do thaithí agus fothú acmhainneachta a mhalartú i ndáil le sainaithint, aistriú agus caipitliú dea-chleachtas i dtaca le forbairt uirbeach chomhtháite inbhuanaithe, agus na nascachtaí idir na ceantair uirbeacha agus na ceantair thuaithe á gcur san áireamh, lena n-áirítear tacaíocht do ghníomhaíochtaí arna bhforbairt faoi chuimsiú Airteagal 11 de Rialachán (AE) 2021/1058, a chomhlánódh agus a chomhordófaí leis an tionscnamh a leagtar amach in Airteagal 12 de; clár chun taithí, cineálacha nuálacha cur chuige agus fothú acmhainneachta a mhalartú d’fhonn cur chun feidhme clár Interreg a chomhchuibhiú agus a shimpliú, d’fhonn na gníomhaíochtaí comhair dá dtagraítear i bpointe (d)(vi) d’Airteagal 22(3) de Rialachán (AE) 2021/1060 a chomhchuibhiú agus a shimpliú, agus d’fhonn tacú le bunú, feidhmiú agus úsáid na ngrúpálacha Eorpacha um chomhar críochach (“GECCanna”) a cuireadh ar bun cheana féin nó atá le cur ar bun de bhun Rialachán (CE) Uimh. 1082/2006 ó Pharlaimint na hEorpa agus ón gComhairle (10) chomh maith le straitéisí macrairéigiúnacha; agus clár chun an anailís ar threochtaí forbartha a fheabhsú. Ba cheart do na ceithre chlár faoi shraith an chomhair idir-réigiúnaigh an tAontas iomlán a chumhdach agus ba cheart dóibh a bheith oscailte do rannpháirtíocht tríú tíortha freisin.

(11) Ba cheart critéir oibiachtúla choiteanna a leagan síos chun réigiúin agus limistéir incháilithe a ainmniú. Chuige sin, ba cheart sainaithint réigiún agus limistéar incháilithe ar leibhéal an Aontais a bheith bunaithe ar chóras coiteann aicmithe na réigiún a bunaíodh le Rialachán (CE) Uimh. 1059/2003 ó Pharlaimint na hEorpa agus ón gComhairle (11).

(12) Is gá leanúint de thacú le gach gné de chomhar le tríú tíortha comharsanachta an Aontais nó, de réir mar is iomchuí, den chomhar sin a bhunú toisc gur uirlis thábhachtach um beartas na forbartha réigiúnaí é an comhar sin agus ba cheart é a chur chun tairbhe réigiúin na mBallstát atá ar an teorainn le tríú tíortha. Chuige sin, le CFRE agus le hionstraimí maoinithe sheachtraigh an Aontais, an Ionstraim um Chúnamh Réamhaontachais (IPA III) a bunaíodh le Rialachán ó Pharlaimint na hEorpa agus ón gComhairle lena mbunaítear an Ionstraim um Chúnamh Réamhaontachais (“Rialachán IPA III”), ICFCI agus an Cinneadh maidir le Comhlachas Thar Lear, ba cheart tacaíocht a thabhairt do chláir faoin gcomhar trasteorann, faoin gcomhar trasnáisiúnta, faoin gcomhar idir-réigiúnach agus faoi chomhar na réigiún is forimeallaí. Ba cheart an tacaíocht ó CFRE agus ó ionstraimí maoinithe sheachtraigh an Aontais a bheith bunaithe ar chómhalartacht agus ar chomhréireacht. Mar sin féin, maidir le cistí ICR III a leithdháiltear ar chomhar trasteorann (“CTT-IPA III”) agus cistí ICFCI a leithdháiltear ar chomhar trasteorann le haghaidh limistéar geografach na comharsanachta (“CTT-ICFCI”), ba cheart an tacaíocht ó CFRE a bheith comhlánaithe le méideanna cothroma ar a laghad faoi CTT-IPA III agus CTT-ICFCI, faoi réir na bhforálacha a leagtar amach sa ghníomh dlíthiúil ábhartha.

(13) Maidir le cúnamh IPA III, tá sé le díriú go príomha ar chúnamh a thabhairt do thairbhithe IPA III chun institiúidí daonlathacha agus an smacht reachta a neartú, an bhreithiúnacht agus an riarachán poiblí a athchóiriú, cearta bunúsacha a urramú agus comhionannas inscne, caoinfhulaingt, cuimsiú sóisialta agus neamh-idirdhealú agus forbairt réigiúnach agus áitiúil a chur chun cinn. Maidir le cúnamh IPA III, tá sé le leanúint de thacaíocht a thabhairt d’iarrachtaí thairbhithe IPA III chun comhar réigiúnach, macrairéigiúnach agus trasteorann chomh maith le forbairt chríochach a chur ar aghaidh, lena n-áirítear trí straitéisí macrairéigiúnacha de chuid an Aontais a chur chun feidhme. Ina theannta sin, le cúnamh IPA III, tá sé le haghaidh a thabhairt ar bhainistiú slándála, imirce agus teorann, agus rochtain ar chosaint idirnáisiúnta á háirithiú, faisnéis ábhartha á comhroinnt, rialú teorann á fheabhsú agus iarrachtaí coiteanna á ndéanamh sa chomhrac i gcoinne imirce neamhrialta agus smuigleáil imirceach.

(14) Maidir le cúnamh ICFCI, ba cheart don Aontas gaolmhaireacht speisialta a chothú le tíortha comharsanachta d’fhonn limistéar rathúnais agus dea-chomharsanúlachta a bhunú, arna fhothú ar luachanna an Aontais agus arb iad is sainairíonna ann dlúthchaidreamh síochánta atá bunaithe ar an gcomhar. Leis an Rialachán seo, dá bhrí sin, ba cheart tacú leis na gnéithe inmheánacha agus seachtracha a bhaineann le straitéisí macrairéigiúnacha ábhartha. Is tionscnaimh a bhfuil tábhacht straitéiseach leo iad na tionscnaimh sin, agus cuirtear creata polaitiúla fóinteacha ar fáil leo chun caidreamh a dhoimhniú leis na tíortha comhpháirtíochta agus eatarthu, bunaithe ar phrionsabail na cuntasachta frithpháirtí, na comhúinéireachta agus na comhfhreagrachta.

(15) Is den tábhacht leanúint de ról na Seirbhíse Eorpaí Gníomhaíochta Seachtraí arna bhunú i gCinneadh 2010/427/AE ón gComhairle (12) agus ról an Choimisiúin a urramú agus an clársceidealú straitéiseach agus cláir Interreg a fhaigheann tacaíocht ó CFRE agus ICFCI á n-ullmhú.

(16) I bhfianaise staid shonrach na réigiún is forimeallaí de chuid an Aontais, is gá bearta a ghlacadh maidir le feabhas a chur ar na coinníollacha faoinar féidir leis na réigiúin sin rochtain a fháil ar chistí struchtúracha. Dá réir sin, ba cheart forálacha áirithe den Rialachán seo a oiriúnú do shainiúlachtaí na réigiún is forimeallaí den Aontas chun a gcomhar le tíortha agus críocha thar lear agus le tríú tíortha a shimpliú agus a chothú, agus teachtaireacht ón gCoimisiún an 24 Deireadh Fómhair 2017 dar teideal A stronger and renewed strategic partnership with the EU’s outermost regions [Comhpháirtíocht straitéiseach neartaithe athnuaite leis na réigiúin is forimeallaí den Aontas] á cur san áireamh. Ba cheart a bheith in ann an comhar sin a dhéanamh i ndlúthpháirtíocht le heagraíochtaí um lánpháirtiú agus comhar réigiúnach.

(17) Leis an Rialachán, ba cheart an deis a leagan síos do thíortha agus críocha thar lear a bheith rannpháirteach i gcláir Interreg. Ba cheart sainiúlachtaí agus dúshláin na dtíortha agus na gcríoch thar lear a chur san áireamh chun a rochtain agus a rannpháirtíocht éifeachtach a éascú.

(18) Is gá na hacmhainní a leithdháiltear ar gach ceann de shraitheanna éagsúla Interreg a leagan amach, lena n-áirítear sciar gach Ballstáit de na méideanna foriomlána don chomhar trasteorann, don chomhar trasnáisiúnta, agus do chomhar na réigiún is forimeallaí agus an cumas atá ar fáil do na Ballstáit a mhéid a bhaineann le solúbthacht idir na sraitheanna sin.

(19) Chun an úsáid is éifeachtúla agus is féidir a bhaint as an tacaíocht ó CFRE agus ó ionstraimí maoinithe sheachtraigh an Aontais, ba cheart sásra a chur ar bun chun socrú a dhéanamh an tacaíocht sin a chur ar ais i gcásanna nach féidir cláir comhair sheachtraigh a ghlacadh nó i gcás inar gá scor díobh, lena n-áirítear le tríú tíortha nach bhfaigheann tacaíocht ó aon ionstraim mhaoinithe de chuid an Aontais. Leis an sásra sin, ba cheart féachaint le feidhmiú barrmhaith na gclár a bhaint amach mar aon leis an gcomhordú is mó agus is féidir idir na hionstraimí sin.

(20) Le CFRE, ba cheart rannchuidiú, faoi Interreg, leis na cuspóirí sonracha faoi chuspóirí an bheartais comhtháthaithe. Mar sin féin, ba cheart an liosta de na cuspóirí sonracha faoi na cuspóirí beartais éagsúla a oiriúnú do riachtanais shonracha Interreg chun go mbeidh idirghabhálacha de chineál CSE ann, de réir phointí (a) go (l) d’Airteagal 4(1) de Rialachán (AE) 2021/1057 ó Pharlaimint na hEorpa agus ón gComhairle (13) trí ghníomhaíochtaí comhpháirteacha faoi chláir Interreg.

(21) I gcomhthéacs na gcúinsí uathúla agus sonracha ar oileán na hÉireann, agus d’fhonn tacú le comhar Thuaidh-Theas faoi Chomhaontú Aoine an Chéasta, leanfar de chlár trasteorann “PEACE PLUS” lena gcuirfear le hobair na gclár roimhe sin idir contaetha teorann na hÉireann agus Thuaisceart Éireann. Agus an tábhacht phraiticiúil atá leis an gclár sin á cur san áireamh, tá sé riachtanach a áirithiú, i gcás ina bhfuil an clár sin ag feidhmiú ar mhaithe leis an tsíocháin agus leis an athmhuintearas, go mbeadh CFRE ina rannchuidiú freisin le cobhsaíocht shóisialta, eacnamaíoch agus réigiúnach a chur chun cinn sna réigiúin lena mbaineann, go háirithe trí ghníomhaíochtaí a chuireann comhtháthú idir pobail chun cinn. I bhfianaise shainiúlachtaí an chláir sin, ba cheart é a bhainistiú ar bhealach comhtháite agus ranníocaíocht na Ríochta Aontaithe á comhtháthú sa chlár sin mar ioncam sannta seachtrach. De bhreis air sin, níor cheart feidhm a bheith ag rialacha áirithe i dtaobh roghnú oibríochtaí sa Rialachán seo maidir leis an gclár sin i ndáil le hoibríochtaí ar mhaithe leis an tsíocháin agus leis an athmhuintearas.

(22) Leis an Rialachán seo, ba cheart dhá chuspóir Interreg-shonrach a chur isteach: cuspóir amháin chun tacú le hacmhainneacht institiúideach a neartú, comhar dlíthiúil agus riaracháin a fheabhsú, go háirithe i gcás ina bhfuil sé nasctha le cur chun feidhme na Teachtaireachta maidir le Réigiúin Teorann, comhar a threisiú idir saoránaigh agus institiúidí agus straitéisí macrairéigiúnacha agus straitéisí imchuach farraige a fhorbairt agus a chomhordú, an mhuinín fhrithpháirteach a chothú, go háirithe trí ghníomhaíochtaí idir daoine a spreagadh; agus an dara cuspóir chun aghaidh a thabhairt ar shaincheisteanna a bhaineann le comhar maidir leis an tsábháilteacht, an tslándáil, bainistiú trasnaithe teorann agus imirce.

(23) Ba cheart an chuid is mó den tacaíocht ón Aontas a dhíriú ar líon teoranta cuspóirí beartais chun an tionchar atá ag Interreg a uasmhéadú. Ba cheart sineirgí agus comhlántachtaí idir sraitheanna Interreg a neartú.

(24) Forálacha maidir le cláir Interreg a ullmhú, a fhormheas agus a leasú mar aon le forálacha maidir le forbairt chríochach, le roghnú oibríochtaí, le faireachán agus le meastóireacht, le húdaráis na gclár, le hiniúchadh ar oibríochtaí, agus le trédhearcacht agus le cumarsáid, ba cheart iad a oiriúnú do na sainiúlachtaí a bhaineann le cláir Interreg i gcomparáid leis na forálacha a leagtar amach i Rialachán (AE) 2021/1060. Ba cheart na forálacha sonracha sin a choinneáil simplí agus soiléir chun rórialáil agus ualaí riaracháin breise ar na Ballstáit agus na tairbhithe a sheachaint.

(25) Na forálacha maidir leis na critéir a bhaineann le hoibríochtaí a bhreithniú mar oibríochtaí atá comhpháirteach agus comhoibríoch go fírinneach, maidir leis an gcomhpháirtíocht laistigh d’oibríocht Interreg agus maidir le hoibleagáidí an chomhpháirtí cinn mar a leagtar amach le linn chlárthréimhse 2014-2020, ba cheart leanúint díobh. Ba cheart do chomhpháirtithe Interreg oibriú i gcomhar san fhorbairt agus sa chur i bhfeidhm agus i soláthar foirne nó i maoiniú, nó iontu araon, agus faoi chomhar na réigiún is forimeallaí, in dhá cheann as ceithre cinn de na gnéithe comhair sin, ós rud é gur cheart gurbh fhusa tacaíocht ó CFRE a chomhcheangal le tacaíocht ó ionstraimí maoinithe sheachtraigh an Aontais ar leibhéal na gclár agus na n-oibríochtaí.

(26) Faoi chláir um chomhar trasteorann, tá tionscadail idir daoine agus tionscadail ar mhionscála ina n-ionstraimí tábhachtacha agus rathúla, le breisluach ard Eorpach, chun deireadh a chur le constaicí teorann agus trasteorann, chun teagmhálacha a chothú i measc daoine go háitiúil agus chun réigiúin teorann agus a saoránaigh a thabhairt níos cóngaraí dá chéile. Tacaíodh leo go dtí seo trí chistí do thionscadail bheaga nó trí ionstraimí comhchosúla, cé nár cumhdaíodh le forálacha sonracha riamh iad agus, dá bhrí sin, is gá soiléiriú a thabhairt ar na rialacha lena rialáiltear na cistí sin. Chun luach breise agus buntáistí tionscadal idir daoine agus tionscadal ar mhionscála a choinneáil, i ndáil le forbairt áitiúil agus réigiúnach freisin, agus chun bainistiú mhaoiniú na dtionscadal beag a shimpliú do na faighteoirí deiridh nach gnách leo cur isteach ar chistí ón Aontas, ba cheart úsáid roghanna costais simplithe agus cnapshuimeanna a bheith éigeantach faoi bhun tairseach áirithe.

(27) I ngeall ar rannpháirtíocht níos mó ná Ballstát amháin, agus costais riaracháin a bheith níos airde dá bharr, lena n-áirítear le haghaidh pointí teagmhála réigiúnacha ar a dtugtar “aeróga” freisin, ar pointí teagmhála tábhachtacha iad dóibhsean a dhéanann tionscadail a mholadh agus a chur chun feidhme, agus dá bhrí sin a fheidhmíonn mar líne dhíreach chuig rúnaíochtaí comhpháirteacha nó chuig údaráis ábhartha, ach go háirithe maidir le rialuithe agus le haistriúchán, ba cheart an uasteorainn le haghaidh caiteachas cúnaimh theicniúil a bheith níos airde ná an uasteorainn faoi sprioc na hInfheistíochta le haghaidh post agus fáis. Chun na costais riaracháin níos airde a fhritháireamh, ba cheart na Ballstáit a spreagadh chun an t-ualach riaracháin maidir le cur chun feidhme tionscadal comhpháirteach a laghdú aon uair is féidir. Sa bhreis air sin, ba cheart íosmhéid áirithe a thabhairt do chláir Interreg a fhaigheann tacaíocht theoranta ón Aontas nó do chláir Interreg trasteorann sheachtracha ar mhaithe le cúnamh teicniúil chun cistiú leordhóthanach le haghaidh gníomhaíochtaí éifeachtacha cúnaimh theicniúil a áirithiú, lena n-áirítear le haghaidh oifigí brainse réigiúnacha rúnaíochtaí comhpháirteacha agus pointí teagmhála arna gcur ar bun le bheith níos gaire do thairbhithe agus comhpháirtithe ionchasacha.

(28) De bhun mhíreanna 22 agus 23 de Chomhaontú Idirinstitiúideach an 13 Aibreán 2016 maidir le Reachtóireacht Níos Fearr (14), ba cheart meastóireacht a dhéanamh ar an Rialachán seo ar bhonn na faisnéise arna bailiú i gcomhréir le ceanglais faireacháin shonracha, agus ag an am céanna ualach riaracháin, go háirithe ar na Ballstáit, agus ró-rialáil, á seachaint. Ar na ceanglais sin ba cheart a áireamh, i gcás inarb iomchuí, táscairí intomhaiste mar bhonn chun meastóireacht a dhéanamh ar éifeachtaí an chistithe ar an talamh.

(29) Bunaithe ar an taithí a fuarthas le linn chlárthréimhse 2014-2020, ba cheart leanúint den chóras lena dtugtar isteach ordlathas soiléir rialacha maidir le hincháilitheacht chaiteachais, agus prionsabal na rialacha maidir le hincháilitheacht chaiteachais atá le bunú ar leibhéal an Aontais agus do chlár Interreg ina iomláine á choinneáil ag an am céanna chun aon chontrárthachtaí nó neamhréireachtaí a d’fhéadfadh a bheith idir rialacháin éagsúla agus idir dlí an Aontais agus an dlí náisiúnta a sheachaint. Rialacha breise arna nglacadh ag Ballstát amháin nach mbeadh feidhm acu ach maidir leis na tairbhithe sa Bhallstát sin, ba cheart iad a bheith teoranta oiread agus is féidir. Go háirithe, ba cheart Rialachán Tarmligthe (AE) Uimh. 481/2014 ón gCoimisiún (15), a glacadh do chlárthréimhse 2014-2020, a chomhtháthú sa Rialachán seo.

(30) Ba cheart na Ballstáit a spreagadh chun feidhmeanna an údaráis bainistíochta a shannadh do GECC nó a chur faoi deara go mbeidh grúpáil den sórt sin, amhail comhlachtaí dlíthiúla trasteorann eile, freagrach as fochlár, infheistíocht chríochach chomhtháite nó ciste amháin nó níos mó le haghaidh tionscadail bheag a bhainistiú, nó gníomhú mar chomhpháirtí aonair. Sa chomhthéacs sin, ba cheart comhlacht dlíthiúil trasteorann, lena n-áirítear eora-réigiúin, a bhunú agus ba cheart pearsantacht dhlítheanach a bheith aige de bhun an dlí de cheann amháin de na tíortha rannpháirteacha, agus ba cheart rannpháirtíocht údarás réigiúnach agus áitiúil ó na tíortha rannpháirteacha uile a dheonú.

(31) Chun leanúint den slabhra íocaíochta a bunaíodh do chlárthréimhse 2014-2020, eadhon, ón gCoimisiún chuig an gcomhpháirtí cinn trí mheán an údaráis deimhniúcháin, ba cheart leanúint den slabhra íocaíochta sin faoin bhfeidhm chuntasaíochta. Ba cheart an tacaíocht ón Aontas a íoc leis an gcomhpháirtí cinn, mura rud é go dtiocfadh táillí dúbailte as sin le haghaidh an athraithe in euro agus ar ais in airgeadra eile nó vice versa idir an comhpháirtí cinn agus na comhpháirtithe eile. Mura sonraítear a mhalairt, ba cheart don chomhpháirtí cinn a áirithiú go bhfaighidh na comhpháirtithe eile méid iomlán na ranníocaíochta ón gciste Aontais faoi seach ina iomláine agus laistigh den tréimhse ama a chomhaontaigh na comhpháirtithe go léir agus ag leanúint an nós imeachta céanna a cuireadh i bhfeidhm i leith an chomhpháirtí cinn.

(32) De bhun Airteagal 63(9) de Rialachán (AE, Euratom) 2018/1046 ó Pharlaimint na hEorpa agus ón gComhairle (16) (“an Rialachán Airgeadais”), tá rialacha earnáilsonracha le riachtanais chláir Interreg a chur san áireamh, go háirithe maidir leis an bhfeidhm iniúchóireachta. Dá bhrí sin, ba cheart na forálacha maidir leis an tuairim iniúchóireachta bhliantúil, leis an tuarascáil bhliantúil ar rialú agus leis na hiniúchtaí ar oibríochtaí a shimpliú agus a chur in oiriúint do na cláir sin a bhfuil baint ag breis agus Ballstát amháin leo.

(33) Ba cheart slabhra soiléir dliteanais airgeadais a bhunú i leith gnóthú neamhrialtachtaí ó chomhpháirtithe aonair nó ó chomhpháirtithe eile, tríd an gcomhpháirtí cinn agus tríd an údarás bainistíochta, chuig an gCoimisiún. Ba cheart foráil a dhéanamh maidir le dliteanas Ballstát, tríú tíortha, tíortha comhpháirtíochta nó tíortha agus críoch thar lear, i gcás nach bhfuiltear in ann gnóthú a fháil ón gcomhpháirtí aonair ná ó chomhpháirtí eile ná ón gcomhpháirtí cinn, rud a fhágann gurb é an Ballstát a dhéanann aisíocaíocht leis an údarás bainistíochta. Dá réir sin, faoi chláir Interreg, níl aon scóip ann maidir le méideanna neamh-inghnóthaithe ar leibhéal na dtairbhithe. Is gá, áfach, na rialacha a shoiléiriú, i gcás nach ndéanfadh Ballstát, tríú tír, tír chomhpháirtíochta ná tír nó críoch thar lear aisíocaíocht leis an údarás bainistíochta. Ba cheart oibleagáidí an chomhpháirtí cinn maidir le gnóthú a shoiléiriú freisin.

(34) Chun tacar rialacha atá coiteann den chuid is mó a chur i bhfeidhm sna Ballstáit rannpháirteacha agus sna tríú tíortha, sna tíortha comhpháirtíochta nó sna tíortha agus críocha thar lear, ba cheart feidhm a bheith ag an Rialachán seo freisin maidir le rannpháirtíocht tríú tíortha, tíortha comhpháirtíochta nó tíortha agus críoch thar lear, mura leagtar rialacha sonracha amach i gcaibidil shonrach den Rialachán seo. Féadfaidh údaráis inchomparáide comhfhreagairt d’údaráis clár Interreg i dtríú tíortha, i dtíortha comhpháirtíochta nó i dtíortha agus críocha thar lear. Ba cheart an túsphointe le haghaidh incháilitheacht an chaiteachais a bheith nasctha le síniú an chomhaontaithe maoinithe ag an tríú tír ábhartha, ag an tír chomhpháirtíochta ábhartha nó ag an tír nó an chríoch thar lear ábhartha. Ba cheart soláthar le haghaidh tairbhithe sa tríú tír, sa tír chomhpháirtíochta nó sa tír nó sa chríoch thar lear a bheith de réir na rialacha maidir le soláthar seachtrach dá bhforáiltear sa Rialachán Airgeadais. Na nósanna imeachta maidir le tabhairt i gcrích comhaontuithe maoinithe le gach ceann de na tríú tíortha, de na tíortha comhpháirtíochta nó de na tíortha nó de na críocha thar lear, chomh maith leis na comhaontuithe idir an t-údarás bainistíochta agus gach tríú tír, tír chomhpháirtíochta nó tír nó críoch thar lear maidir leis an tacaíocht ó ionstraim maoinithe sheachtraigh de chuid an Aontais nó i gcás ranníocaíocht bhreise seachas cómhaoiniú náisiúnta a aistriú ó thríú tír, ó thír chomhpháirtíochta nó ó thír nó críoch thar lear chuig an gclár Interreg, ba cheart iad a leagan amach.

(35) Cé gur cheart cláir Interreg, agus tríú tíortha, tíortha comhpháirtíochta nó tíortha nó críocha thar lear rannpháirteach iontu, a chur chun feidhme faoi bhainistíocht roinnte, ba cheart gur féidir comhar na réigiún is forimeallaí a chur chun feidhme faoi bhainistíocht indíreach. Ba cheart rialacha sonracha a leagan amach maidir leis an dóigh leis na cláir sin a chur chun feidhme go hiomlán nó go páirteach faoi bhainistíocht indíreach.

(36) Bunaithe ar an taithí a fuarthas ar mhórthionscadail bhonneagair le linn chlárthréimhse 2014-2020 laistigh de na cláir um chomhar trasteorann faoin Ionstraim Eorpach Chomharsanachta a bunaíodh le Rialachán (AE) Uimh. 232/2014 ó Pharlaimint na hEorpa agus ón gComhairle (17), ba cheart na nósanna imeachta a shimpliú. Mar sin féin, ba cheart don Choimisiún cearta áirithe a choinneáil maidir le roghnú na dtionscadal sin.

(37) Chun coinníollacha aonfhoirmeacha a áirithiú maidir leis an Rialachán seo a chur chun feidhme, ba cheart cumhachtaí cur chun feidhme a thabhairt don Choimisiún chun na liostaí de limistéir clár Interreg atá le tacaíocht a fháil agus an liosta den mhéid foriomlán ó thacaíocht ón Aontas a ghlacadh agus a leasú. Ba cheart cumhachtaí cur chun feidhme a thabhairt don Choimisiún freisin chun na doiciméid straitéise ilbhliantúla a ghlacadh le haghaidh cláir Interreg a fhaigheann tacaíocht ó ionstraim maoinithe sheachtraigh de chuid an Aontais. Ba cheart na cumhachtaí sin a fheidhmiú i gcomhréir le Rialachán (AE) Uimh. 182/2011 ó Pharlaimint na hEorpa agus ón gComhairle (18). Cé gur de chineál ginearálta iad na gníomhartha sin, ba cheart an nós imeachta comhairliúcháin a úsáid ós rud é nach gcuirtear na forálacha chun feidhme leo ach ar bhealach teicniúil. I gcás inarb infheidhme, ba cheart, leis na doiciméid straitéise ilbhliantúla le haghaidh cláir Interreg a fhaigheann tacaíocht ó ionstraim maoinithe sheachtraigh, an nós imeachta a leagtar amach i Rialachán IPA III agus Rialachán (AE) 2021/947 a urramú.

(38) Chun coinníollacha aonfhoirmeacha a áirithiú maidir le cláir Interreg agus leasuithe orthu a fhormheas, ba cheart cumhachtaí cur chun feidhme a thabhairt don Choimisiún. I gcás inarb infheidhme, ba cheart, le cláir Interreg trasteorann sheachtracha, na nósanna imeachta coiste a bhunaítear faoi Rialachán IPA III agus Rialachán (AE) 2021/947 a urramú maidir leis an gcéad chinneadh formheasta i leith na gclár sin.

(39) Chun eilimintí áirithe neamhriachtanacha den Rialachán seo a fhorlíonadh nó a leasú, ba cheart an chumhacht chun gníomhartha a ghlacadh i gcomhréir le hAirteagal 290 CFAE a tharmligean chuig an gCoimisiún i dtaca leis an Iarscríbhinn a leasú. Tá sé tábhachtach, go háirithe, go rachadh an Coimisiún i mbun comhairliúcháin iomchuí le linn a chuid oibre ullmhúcháin, lena n-áirítear ar leibhéal na saineolaithe, agus go ndéanfar na comhairliúcháin sin i gcomhréir leis na prionsabail a leagtar síos i gComhaontú Idirinstitiúideach an 13 Aibreán 2016 maidir le Reachtóireacht Níos Fearr. Go sonrach, chun rannpháirtíocht chomhionann in ullmhú na ngníomhartha tarmligthe a áirithiú, faigheann Parlaimint na hEorpa agus an Chomhairle na doiciméid uile ag an am céanna leis na saineolaithe sna Ballstáit, agus bíonn rochtain chórasach ag a gcuid saineolaithe ar chruinnithe ghrúpaí saineolaithe an Choimisiúin a bhíonn ag déileáil le hullmhú na ngníomhartha tarmligthe.

(40) I bhfianaise ghlacadh an Rialacháin seo tar éis thús na clárthréimhse, agus ag cur san áireamh gur gá Interreg a chur chun feidhme ar bhealach comhordaithe agus comhchuibhithe, agus chun go bhféadfar é a chur chun feidhme go pras, ba cheart dó teacht i bhfeidhm an lá tar éis lá a fhoilsithe in Iris Oifigiúil an Aontais Eorpaigh.

(41) Ós rud é nach féidir leis na Ballstáit cuspóir an Rialacháin seo a ghnóthú go leordhóthanach, eadhon comhar a chothú idir na Ballstáit agus idir na Ballstáit agus tríú tíortha, tíortha comhpháirtíochta nó tíortha nó críocha thar lear agus, de bharr fhairsinge agus iarmhairtí na gníomhaíochta, gur fearr is féidir é a ghnóthú ar leibhéal an Aontais, féadfaidh an tAontas bearta a ghlacadh, i gcomhréir le prionsabal na coimhdeachta mar a leagtar amach in Airteagal 5 den Chonradh ar an Aontas Eorpaigh. I gcomhréir le prionsabal na comhréireachta a leagtar amach san Airteagal sin, ní théann an Rialachán seo thar a bhfuil riachtanach chun an cuspóir sin a ghnóthú,

TAR ÉIS AN RIALACHÁN SEO A GHLACADH:

CLÁR NA nÁBHAR

CAIBIDIL I FORÁLACHA GINEARÁLTA

ROINN I ÁBHAR, RAON FEIDHME AGUS SRAITHEANNA INTERREG

Airteagal 1 Ábhar agus raon feidhme

Airteagal 2 Sainmhínithe

Airteagal 3 Sraitheanna Interreg

ROINN II CUMHDACH GEOGRAFACH

Airteagal 4 Cumhdach geografach le haghaidh comhar trasteorann

Airteagal 5 Cumhdach geografach le haghaidh comhar trasnáisiúnta

Airteagal 6 Cumhdach geografach le haghaidh comhar idir-réigiúnach

Airteagal 7 Cumhdach geografach le haghaidh chomhar na réigiún is forimeallaí

Airteagal 8 An liosta de limistéir clár Interreg a gheobhaidh tacaíocht

ROINN III ACMHAINNÍ AGUS RÁTAÍ CÓMHAOINITHE

Airteagal 9 Acmhainní CFRE do chláir Interreg

Airteagal 10 Forálacha idirchistí

Airteagal 11 Liosta d’acmhainní do chláir Interreg

Airteagal 12 Acmhainní a chur ar ais agus scor

Airteagal 13 Rátaí cómhaoinithe

CAIBIDIL II CUSPÓIRÍ INTERREG-SHONRACHA AGUS COMHCHRUINNIÚ TÉAMACH

Airteagal 14 Cuspóirí Interreg-shonracha

Airteagal 15 Comhchruinniú téamach

CAIBIDIL III CLÁRSCEIDEALÚ

ROINN I CLÁIR INTERREG A ULLMHÚ, A FHORMHEAS AGUS A LEASÚ

Airteagal 16 Cláir Interreg a ullmhú agus a thíolacadh

Airteagal 17 Inneachar na gclár Interreg

Airteagal 18 Formheas na gclár Interreg

Airteagal 19 Cláir Interreg a leasú

ROINN II FORBAIRT CHRÍOCHACH

Airteagal 20 Infheistíocht chríochach chomhtháite

Airteagal 21 Forbairt áitiúil faoi stiúir an phobail

ROINN III OIBRÍOCHTAÍ AGUS CISTÍ LE HAGHAIDH TIONSCADAIL BHEAGA

Airteagal 22 Oibríochtaí Interreg a roghnú

Airteagal 23 Comhpháirtíocht laistigh d’oibríochtaí Interreg

Airteagal 24 Tacaíocht do thionscadail a bhfuil méid teoranta airgeadais iontu

Airteagal 25 Cistí le haghaidh tionscadail bheaga

Airteagal 26 Cúraimí an chomhpháirtí cinn

ROINN IV CÚNAMH TEICNIÚIL

Airteagal 27 Cúnamh teicniúil

CAIBIDIL IV FAIREACHÁN, MEASTÓIREACHT AGUS CUMARSÁID

ROINN I FAIREACHÁN

Airteagal 28 Coiste faireacháin

Airteagal 29 Comhdhéanamh an choiste faireacháin

Airteagal 30 Feidhmeanna an choiste faireacháin

Airteagal 31 Athbhreithniú

Airteagal 32 Tarchur sonraí

Airteagal 33 Tuarascáil deiridh ar fheidhmíocht

Airteagal 34 Táscairí maidir le cláir Interreg

ROINN II MEASTÓIREACHT AGUS CUMARSÁID

Airteagal 35 Meastóireacht le linn na clárthréimhse

Airteagal 36 Freagrachtaí údarás bainistíochta agus comhpháirtithe maidir le trédhearcacht agus cumarsáid

CAIBIDIL V INCHÁILITHEACHT

Airteagal 37 Rialacha maidir le hincháilitheacht chaiteachais

Airteagal 38 Forálacha ginearálta maidir le hincháilitheacht catagóirí costais

Airteagal 39 Costais foirne

Airteagal 40 Costais oifige agus riaracháin

Airteagal 41 Costais taistil agus chóiríochta

Airteagal 42 Costais a bhaineann le saineolas seachtrach agus seirbhísí seachtracha

Airteagal 43 Costais trealaimh

Airteagal 44 Costais le haghaidh bonneagair agus oibreacha

CAIBIDIL VI ÚDARÁIS CLÁR INTERREG, BAINISTÍOCHT, RIALÚ AGUS INIÚCHÓIREACHT

Airteagal 45 Údaráis clár Interreg

Airteagal 46 Feidhmeanna an údaráis bainistíochta

Airteagal 47 An fheidhm chuntasaíochta

Airteagal 48 Feidhmeanna an údaráis iniúchóireachta

Airteagal 49 Iniúchóireacht ar oibríochtaí

CAIBIDIL VII BAINISTÍOCHT AIRGEADAIS

Airteagal 50 Gealltanais bhuiséadacha

Airteagal 51 Íocaíochtaí agus réamh-mhaoiniú

Airteagal 52 Gnóthuithe

CAIBIDIL VIII RANNPHÁIRTÍOCHT TRÍÚ TÍORTHA NÓ TÍORTHA COMHPHÁIRTÍOCHTA, TÍORTHA NÓ CRÍOCH THAR LEAR NÓ EAGRAÍOCHTAÍ UM LÁNPHÁIRTIÚ AGUS COMHAR RÉIGIÚNACH I GCLÁIR INTERREG FAOI BHAINISTÍOCHT ROINNTE

Airteagal 53 Na forálacha is infheidhme

Airteagal 54 Údaráis clár Interreg agus a bhfeidhmeanna

Airteagal 55 Modhanna bainistíochta

Airteagal 56 Incháilitheacht

Airteagal 57 Mórthionscadail bhonneagair

Airteagal 58 Soláthar

Airteagal 59 Comhaontuithe maoinithe a thabhairt i gcrích faoi bhainistíocht roinnte

Airteagal 60 Ranníocaíocht ó thríú tír, ó thír chomhpháirtíochta nó ó thír nó ó chríoch thar lear seachas cómhaoiniú

CAIBIDIL IX FORÁLACHA SONRACHA MAIDIR LE BAINISTÍOCHT INDÍREACH

Airteagal 61 Comhar na réigiún is forimeallaí

CAIBIDIL X FORÁLACHA CRÍOCHNAITHEACHA

Airteagal 62 An tarmligean a fheidhmiú

Airteagal 63 Nós imeachta coiste

Airteagal 64 Forálacha idirthréimhseacha

Airteagal 65 Teacht i bhfeidhm

IARSRÍBHINN Teimpléad le haghaidh cláir Interreg

Léarscáil Léarscáil de limistéar an chláir

Foscríbhinn 1 Ranníocaíocht ón Aontas bunaithe ar chostais aonaid, cnapshuimeanna agus rátaí comhréidhe

Foscríbhinn 2 Ranníocaíocht ón Aontas bunaithe ar mhaoiniú nach bhfuil nasctha le costais

Foscríbhinn 3 Liosta de na hoibríochtaí a mbaineann tábhacht straitéiseach leo atá beartaithe maille le clár ama

CAIBIDIL I

FORÁLACHA GINEARÁLTA

ROINN I

Ábhar, raon feidhme agus sraitheanna Interreg

Airteagal 1 Ábhar agus raon feidhme Leis an Rialachán seo, leagtar síos rialacha maidir le sprioc an chomhair chríochaigh Eorpaigh (Interreg) d’fhonn comhar a chothú idir na Ballstáit agus a réigiúin laistigh den Aontas agus idir na Ballstáit, agus a réigiúin agus tríú tíortha, tíortha comhpháirtíochta, críocha eile nó tíortha nó críocha thar lear, nó eagraíochtaí um lánpháirtiú agus comhar réigiúnach. Leis an Rialachán seo, leagtar síos freisin na forálacha is gá chun clársceidealú éifeachtach a áirithiú lena n-áirítear maidir le cúnamh teicniúil, faireachán, meastóireacht, cumarsáid, incháilitheacht, bainistiú agus rialú, mar aon le bainistiú airgeadais clár faoi Interreg (“cláir Interreg”) a fhaigheann tacaíocht ó Chiste Forbraíochta Réigiúnaí na hEorpa (CFRE). Maidir le tacaíocht ón Ionstraim um Chúnamh Réamhaontachais (IPA III), ón Ionstraim um Chomharsanacht, Forbairt agus Comhar Idirnáisiúnta (ICFCI) agus ón gcistiú le haghaidh na dtíortha agus na gcríoch thar lear uile do chlárthréimhse 2021-2027 a bhunaítear mar chlár le Cinneadh 2013/755/AE (dá dtagraítear “ionstraimí maoinithe sheachtraigh an Aontais” go comhpháirteach) do chláir Interreg, leis an Rialachán seo, leagtar amach cuspóirí sonracha breise mar aon le comhtháthú na gcistí sin i gcláir Interreg, na critéir chun go mbeidh tríú tíortha, tíortha comhpháirtíochta agus tíortha agus críocha thar lear agus a réigiúin incháilithe agus rialacha cur chun feidhme sonracha áirithe. Maidir le tacaíocht ó CFRE agus ó ionstraimí maoinithe sheachtraigh an Aontais (dá ngairtear “na cistí Interreg” go comhpháirteach) do chláir Interreg, leis an Rialachán seo, leagtar amach na cuspóirí Interreg-shonracha mar aon le heagrú Interreg, na critéir incháilitheachta maidir leis na Ballstáit, tríú tíortha, tíortha comhpháirtíochta agus tíortha agus críocha thar lear agus a réigiúin, na hacmhainní airgeadais, agus na critéir maidir lena leithdháileadh. Beidh feidhm ag Rialacháin (AE) 2021/1060 agus (AE) 2021/1058 maidir le cláir Interreg, ach amháin i gcás ina bhforáiltear go sonrach dá mhalairt faoi na Rialacháin sin agus faoin Rialachán seo nó i gcás nach féidir feidhm a bheith ag Rialachán (AE) 2021/1060 ach maidir le sprioc na hInfheistíochta le haghaidh post agus fáis.

Airteagal 2 Sainmhínithe Chun críoch an Rialacháin seo, tá feidhm ag na sainmhínithe in Airteagal 2 de Rialachán (AE) 2021/1060. Tá feidhm freisin ag na sainmhínithe seo a leanas: (1) ciallaíonn “tairbhí IPA III” tír nó críoch a liostaítear san iarscríbhinn ábhartha a ghabhann le Rialachán IPA III; (2) ciallaíonn “tríú tír” tír nach Ballstát í agus nach bhfaigheann tacaíocht ó chistí Interreg nó a dhéanann ranníocaíocht le buiséad ginearálta an Aontais (“buiséad an Aontais”) trí ioncam sannta seachtrach; (3) ciallaíonn “tír chomhpháirtíochta” tairbhí IPA III nó tír nó críoch a chumhdaítear, i gcás chláir Interreg A agus B, leis an limistéar Comharsanachta a liostaítear in Iarscríbhinn I a ghabhann le Rialachán (AE) 2021/947 nó Cónaidhm na Rúise, nó i gcás chláir Interreg C agus D, tír nó críoch a chumhdaítear le haon limistéar geografach faoi ICFCI, agus a fhaigheann tacaíocht ó ionstraimí maoinithe sheachtraigh an Aontais; (4) ciallaíonn “comhlacht dlíthiúil trasteorann” comhlacht dlíthiúil arna bhunú de bhun an dlí de cheann de na tíortha atá rannpháirteach i gclár Interreg ar choinníoll go gcuireann údaráis chríochacha nó comhlachtaí eile ó dhá thír rannpháirteacha, ar a laghad, ar bun é; (5) ciallaíonn “eagraíocht um lánpháirtiú agus comhar réigiúnach”, i gcomhthéacs chomhar na réigiún is forimeallaí, grúpa de thríú tíortha nó de réigiúin san aon limistéar geografach amháin a bhfuil mar aidhm acu oibriú go dlúth le chéile ar shaincheisteanna leasa choitinn, ar grúpa é a bhféadfaidh na Ballstáit a bheith rannpháirteach ann freisin. Chun críoch an Rialacháin seo, i gcás ina ndéantar tagairt i Rialachán (AE) 2021/1060 do “Ballstát”, forléireofar í mar thagairt a chiallaíonn an “Ballstát atá ina óstach ar an údarás bainistíochta” agus i gcás ina ndéantar tagairt sa Rialachán sin do “Gach Ballstát” nó do “Ballstáit”, forléireofar í mar thagairt a chiallaíonn “na Ballstáit agus, i gcás inarb infheidhme, tríú tíortha, tíortha comhpháirtíochta agus tíortha agus críocha thar lear atá rannpháirteach i gclár Interreg ar leith”. Chun críoch an Rialacháin seo, i gcás ina ndéantar tagairt i Rialachán (AE) 2021/1060 do “na Cistí” mar a liostaítear i bpointe (a) d’Airteagal 1(1) den Rialachán sin nó do Rialachán (AE) 2021/1058, forléireofar í mar thagairt lena gcumhdaítear an ionstraim maoinithe sheachtraigh lena mbaineann de chuid an Aontais freisin.

Airteagal 3 Sraitheanna Interreg Faoi Interreg, tabharfar tacaíocht do na sraitheanna seo a leanas le CFRE agus, i gcás inarb infheidhme, le hionstraimí maoinithe sheachtraigh ón Aontas: (1) comhar trasteorann idir réigiúin chóngaracha chun forbairt réigiúnach chomhtháite chomhchuí a chur chun cinn idir réigiúin teorann chomharsanacha talún agus mhuirí (“Interreg A”): (a) comhar trasteorann inmheánach idir réigiúin teorann chóngaracha de chuid dhá Bhallstát nó níos mó nó idir réigiúin teorann chóngaracha i mBallstát amháin ar a laghad agus tríú tír amháin nó níos mó dá dtagraítear in Airteagal 4(2); nó (b) comhar trasteorann seachtrach idir réigiúin teorann chóngaracha de chuid Ballstáit amháin ar a laghad agus de chuid ceann amháin nó níos mó díobh seo a leanas: (i) tairbhithe IPA III; (ii) tíortha comhpháirtíochta a fhaigheann tacaíocht ó ICFCI; nó (iii) Cónaidhm na Rúise, chun go gcumasófar a rannpháirtíocht i gcomhar trasteorann a fhaigheann tacaíocht ó ICFCI freisin; (2) comhar trasnáisiúnta ar fud críocha trasnáisiúnta móra nó timpeall imchuacha farraige, lena mbaineann comhpháirtithe clár náisiúnta, réigiúnacha agus áitiúla sna Ballstáit, tríú tíortha agus tíortha comhpháirtíochta agus tíortha agus críocha thar lear, d”fhonn céim níos airde de chomhtháthú críochach a bhaint amach (“Interreg B”); (3) comhar idir-réigiúnach chun éifeachtacht an bheartais comhtháthaithe (“Interreg C”) a threisiú trí na nithe seo a leanas a chur chun cinn: (a) malartú taithí, cineálacha nuálacha cur chuige agus fothú acmhainneachta lena ndíreofaí ar chuspóirí beartais a leagtar amach in Airteagal 5(1) de Rialachán (AE) 2021/1060 agus an cuspóir Interreg-shonrach “rialachas comhair níos fearr”, i ndáil le sainaithint, scaipeadh agus aistriú na ndea-chleachtas i mbeartais forbraíochta réigiúnaí lena n-áirítear cláir do sprioc na hInfheistíochta le haghaidh post agus fáis (“clár Interreg Europe”); (b) taithí a mhalartú, cineálacha nuálacha cur chuige agus fothú acmhainneachta i ndáil le sainaithint, aistriú agus caipitliú dea-chleachtas i dtaca le forbairt uirbeach chomhtháite inbhuanaithe, agus na nascachtaí idir na ceantair uirbeacha agus na ceantair thuaithe á gcur san áireamh, lena dtacaítear le gníomhaíochtaí arna bhforbairt faoi chuimsiú Airteagal 11 de Rialachán (AE) 2021/1058 agus an tionscnamh a leagtar amach in Airteagal 12 den Rialachán sin (“clár URBACT”) á chomhlánú freisin ar bhealach comhordaithe; (c) taithí a mhalartú, cineálacha nuálacha cur chuige agus fothú acmhainneachta d’fhonn an méid seo a leanas a dhéanamh (“clár INTERACT”): (i) cur chun feidhme clár Interreg a chomhchuibhiú agus a shimpliú agus rannchuidiú le caipitliú a dtorthaí; (ii) na gníomhaíochtaí féideartha comhair dá dtagraítear i bpointe (d)(vii) d’Airteagal 22(3) de Rialachán (AE) 2021/1060 a chomhchuibhiú agus a shimpliú; (iii) tacú le cur ar bun, feidhmiú agus úsáid grúpálacha Eorpacha um chomhar críochach (GECCanna); (d) anailís ar threochtaí forbartha i ndáil le haidhmeanna comhtháthaithe chríochaigh (“clár ESPON”); (4) comhar na réigiún is forimeallaí eatarthu féin agus leis na tríú tíortha comharsanachta nó leis na tíortha comhpháirtíochta comharsanachta nó leis na tíortha agus leis na críocha thar lear, nó le heagraíochtaí um lánpháirtiú agus comhar réigiúnach, nó roinnt díobh, chun a lánpháirtiú réigiúnach agus a bhforbairt chomhchuí a éascú ina gcomharsanacht (“Interreg D”).

ROINN II

Cumhdach geografach

Airteagal 4 Cumhdach geografach le haghaidh comhar trasteorann 1. Maidir le comhar trasteorann, is é a bheidh sna réigiúin atá le tacaíocht a fháil ó CFRE réigiúin leibhéal NUTS 3 an Aontais ar feadh gach teorann talún inmheánaí agus seachtraí le tríú tíortha nó le tíortha comhpháirtíochta agus gach réigiún leibhéal NUTS 3 de chuid an Aontais ar feadh teorainneacha muirí nach bhfuil níos mó ná 150 km den fharraige ó chéile, gan dochar do choigeartuithe féideartha is gá chun comhchuibheas agus leanúnachas limistéar clár comhair a áirithiú agus i gcás ina bhféadfar idirghníomhaíocht trasteorann a dhéanamh go héifeachtach. 2. Féadfar réigiúin san Iorua, san Eilvéis agus sa Ríocht Aontaithe arb ionann iad agus réigiúin de leibhéal NUTS 3 mar aon le hAndóra, le Lichtinstéin, le Monacó agus le San Mairíne a chumhdach le cláir Interreg um chomhar trasteorann inmheánach. 3. Maidir le comhar trasteorann seachtrach, is é a bheidh sna réigiúin atá le tacaíocht a fháil ó IPA III nó ICFCI na réigiúin de leibhéal NUTS 3 de chuid na tíre comhpháirtíochta lena mbaineann nó, murab ann d’aicmiú NUTS, limistéir choibhéiseach feadh gach teorann talún agus muirí idir na Ballstáit agus na tíortha comhpháirtíochta atá incháilithe faoi IPA III nó ICFCI, gan dochar do na coigeartuithe féideartha is gá chun comhchuibheas agus leanúnachas limistéir clár comhair a áirithiú.

Airteagal 5 Cumhdach geografach le haghaidh comhar trasnáisiúnta 1. Maidir le comhar trasnáisiúnta, is é a bheidh sna réigiúin atá le tacaíocht a fháil ó CFRE réigiúin leibhéal NUTS 2 an Aontais, lena n-áirítear na réigiúin is forimeallaí, lena gcuimsítear limistéir thrasnáisiúnta níos mó, agus straitéisí macrairéigiúnacha nó straitéisí imchuach farraige á gcur san áireamh, i gcás inarb infheidhme. 2. Arna iarraidh sin don Bhallstát nó do na Ballstáit lena mbaineann, féadfar ceann amháin nó níos mó de na réigiúin is forimeallaí de chuid an Bhallstáit nó na mBallstát lena mbaineann a áireamh i gclár comhair thrasnáisiúnta agus an clár sin á thíolacadh. 3. Féadfar na críocha seo a leanas, cibé acu a fhaigheann nó nach bhfaigheann siad tacaíocht ó bhuiséad an Aontais, a chumhdach le cláir comhair thrasnáisiúnta: (a) réigiúin san Íoslainn, san Iorua, san Eilvéis agus sa Ríocht Aontaithe agus in Andóra, i Lichtinstéin, i Monacó agus i San Mairíne; (b) tíortha agus críocha thar lear; (c) Oileáin Fharó; (d) réigiúin i dtíortha comhpháirtíochta faoi IPA III nó ICFCI. 4. Réigiúin de leibhéal 2 NUTS nó, murab ann d’aicmiú NUTS, limistéir choibhéiseacha a bheidh sna réigiúin, sna tríú tíortha, sna tíortha comhpháirtíochta nó i dtíortha nó críocha thar lear dá dtagraítear i mír 3.

Airteagal 6 Cumhdach geografach le haghaidh comhar idir-réigiúnach 1. Maidir le comhar idir-réigiúnach, tabharfar tacaíocht, le CFRE, do chríoch iomlán an Aontais, lena n-áirítear na réigiúin is forimeallaí. 2. Le cláir comhair idir-réigiúnaigh, féadfar críoch iomlán na dtríú tíortha, na dtíortha comhpháirtíochta agus na gcríoch eile, nó cuid díobh, nó na tíortha nó na críocha thar lear dá dtagraítear in Airteagail 4, 5 agus 7 a chumhdach, cibé acu a fhaigheann nó nach bhfaigheann siad tacaíocht ó ionstraimí maoinithe sheachtraigh an Aontais.

Airteagal 7 Cumhdach geografach le haghaidh chomhar na réigiún is forimeallaí 1. Maidir le comhar na réigiún is forimeallaí, gheobhaidh na réigiúin uile a liostaítear sa chéad mhír d’Airteagal 349 CFAE tacaíocht ó CFRE. 2. Le cláir Interreg a bhaineann leis na réigiún is forimeallaí, féadfar tíortha comhpháirtíochta, nó codanna de na tíortha sin, a fhaigheann tacaíocht ó ICFCI nó tíortha nó críocha thar lear a fhaigheann tacaíocht ó Chlár na dTíortha agus na gCríoch Thar Lear (OCTP), nó iad araon, a chumhdach.

Airteagal 8 An liosta de limistéir clár Interreg a gheobhaidh tacaíocht 1. Chun críocha Airteagail 4go 7, glacfaidh an Coimisiún gníomh cur chun feidhme lena leagfar amach an liosta de limistéir clár Interreg atá le tacaíocht a fháil, arna mhiondealú do gach sraith agus gach clár Interreg. Déanfar na gníomhartha cur chun feidhme sin a ghlacadh i gcomhréir leis an nós imeachta comhairliúcháin dá dtagraítear in Airteagal 63(2). Déanfar cláir trasteorann sheachtracha a liostú mar “cláir Interreg A CTT IPA III” (CTT-IPA III) nó mar “cláir Interreg A NEXT” (CTT-ICFCI). 2. Sna gníomhartha cur chun feidhme dá dtagraítear sa chéad fhomhír de mhír 1, beidh liosta freisin lena sonraítear na réigiúin sin de leibhéal NUTS 3 de chuid an Aontais arna gcur san áireamh le haghaidh leithdháileadh CFRE maidir le comhar trasteorann ag gach teorainn inmheánach, agus na teorainneacha seachtracha arna gcumhdach ag ionstraimí maoinithe sheachtraigh an Aontais. 3. Réigiúin i dtríú tíortha nó i dtíortha comhpháirtíochta nó i gcríocha lasmuigh den Aontas nach bhfaigheann tacaíocht ó CFRE ná ó ionstraim maoinithe sheachtraigh de chuid an Aontais, nó a dhéanann ranníocaíocht le buiséad an Aontais trí ioncam sannta seachtrach, luafar ar an liosta dá dtagraítear sa dara fomhír de mhír 1 iad.

ROINN III

Acmhainní agus rátaí cómhaoinithe

Airteagal 9 Acmhainní CFRE do chláir Interreg 1. Beidh acmhainní CFRE do chláir Interreg cothrom le EUR 8 050 000 000 i bpraghsanna 2018 de na hacmhainní foriomlána atá ar fáil le haghaidh an ghealltanais bhuiséadaigh ó CFRE, ó CSE+ agus ón gCiste Comhtháthaithe do chlárthréimhse 2021-2027 agus a leagtar amach in Airteagal 109(1) de Rialachán (AE) 2021/1060. 2. Déanfar na hacmhainní dá dtagraítear i mír 1 a leithdháileadh mar a leanas: (a) 72,2 % (i.e., iomlán EUR 5 812 790 000 le haghaidh comhar trasteorann (“sraith A”)); (b) 18,2 % (i.e., iomlán EUR 1 466 000 000 le haghaidh comhar idir-réigiúnach (“sraith B”)); (c) 6,1 % (i.e., iomlán EUR 490 000 000 le haghaidh comhar idir-réigiúnach (“sraith C”)); (d) 3,5 % (i.e., iomlán EUR 281 210 000 le haghaidh chomhar na réigiún is forimeallaí (“sraith D”)). 3. Déanfaidh an Coimisiún a sciar de na méideanna foriomlána le haghaidh shraitheanna A, B agus D a chur in iúl do gach Ballstát, de bhun na modheolaíochta dá bhforáiltear i bpointe 8 d’Iarscríbhinn XXVI de Rialachán (AE) 2021/1060, agus iad miondealaithe de réir bliana. 4. Maidir le gach ceann de shraitheanna A, B nó D, féadfaidh gach Ballstát suas le 15 % dá leithdháileadh airgeadais a aistriú ó cheann amháin de na sraitheanna sin go ceann amháin nó níos mó de na sraitheanna eile. 5. Bunaithe ar na méideanna a chuirtear in iúl de bhun mhír 3, déanfaidh gach Ballstát an Coimisiún a chur ar an eolas faoi cé acu ar bhain nó nár bhain sé úsáid as an rogha aistrithe dá bhforáiltear in Airteagal 4, agus faoin mbealach a ndearna sé amhlaidh, agus faoi dháileadh a sciar ar na cláir Interreg ina bhfuil na Ballstáit rannpháirteach a tháinig dá bharr sin.

Airteagal 10 Forálacha idirchistí 1. Glacfaidh an Coimisiún gníomhartha cur chun feidhme lena leagfar amach na doiciméid straitéise ilbhliantúla maidir leis na cláir trasteorann sheachtracha agus na cláir comhair thrasnáisiúnta a fhaigheann tacaíocht ó CFRE agus ICFCI, ó CFRE agus IPA III, nó ó CFRE, ICFCI agus IPA III. Déanfar na gníomhartha cur chun feidhme sin a ghlacadh i gcomhréir leis an nós imeachta comhairliúcháin dá dtagraítear in Airteagal 63(2) den Rialachán seo, agus urraim chuí á tabhairt don nós imeachta a leagtar amach i Rialachán IPA III, i gcás inarb iomchuí. Maidir le cláir Interreg a fhaigheann tacaíocht ó CFRE agus ICFCI, leagfar amach sa ghníomh cur chun feidhme na heilimintí dá dtagraítear in Airteagal 14(2) de Rialachán (AE) 2021/947. Maidir le cláir Interreg a fhaigheann tacaíocht ó CFRE agus IPA III, sa ghníomh cur chun feidhme, cumhdófar freisin, i gcás inarb ábhartha, rannpháirtíocht thairbhithe IPA III nó tíortha comhpháirtíochta i gcláir Interreg C agus D. 2. Maidir leis an ranníocaíocht ó CFRE le cláir Interreg trasteorann sheachtracha atá le tacaíocht a fháil freisin ón imchlúdach airgeadais faoi CTT-IPA III nó ón imchlúdach airgeadais faoi CTT-ICFCI, déanfaidh an Coimisiún agus na Ballstáit lena mbaineann í a leagan síos. Ní dhéanfar ranníocaíocht CFRE a leagfar síos do gach Ballstát a ath-leithdháileadh ina dhiaidh sin ar na Ballstáit lena mbaineann. Na ranníocaíochtaí faoi seach ó IPA III agus ICFCI le cláir Interreg B, C nó D, cuirfear san áireamh iontu freisin comhdhéanamh na comhpháirtíochta cláir de réir Ballstáit, thairbhithe IPA III agus tíortha comhpháirtíochta. Féadfar na ranníocaíochtaí sin a leagan amach sna doiciméid straitéise ilbhliantúla a chumhdaítear faoin gcéad fhomhír de mhír 1. 3. Deonófar tacaíocht ó CFRE do chláir trasteorann sheachtracha aonair ar choinníoll go soláthrófar le CTT IPA III agus CTT-ICFCI méideanna atá coibhéiseach ar a laghad faoin doiciméad straitéise ilbhliantúil ábhartha. Beidh an ranníocaíocht sin faoi réir uasmhéid a leagtar amach i Rialachán IPA III nó Rialachán (AE) 2021/947. Mar sin féin, i gcás ina dtagann laghdú ar an méid coibhéiseach do na blianta atá fanta de bharr an athbhreithnithe ar na doiciméid clársceidealaithe straitéisigh ábhartha faoi IPA III nó ICFCI, déanfaidh gach Ballstát lena mbaineann rogha astu seo a leanas: (a) an sásra dá dtagraítear in Airteagal 12(3) a iarraidh; (b) leanúint den chlár Interreg leis an tacaíocht atá fanta ó CFRE agus CTT IPA III nó CTT-ICFCI; nó (c) na roghanna dá dtagraítear i bpointí (a) agus (b) den fhomhír seo a chomhcheangal le chéile. 4. Déanfar na leithreasuithe bliantúla a chomhfhreagraíonn don tacaíocht ó CFRE, CTT IPA III nó CTT-ICFCI do chláir Interreg trasteorann sheachtracha a chur isteach sna línte buiséid ábhartha le haghaidh ghnás buiséadach 2021. 5. I gcás ina bhfuil leithdháileadh airgeadais sonrach curtha san áireamh ag an gCoimisiún chun cuidiú le tíortha comhpháirtíochta nó le réigiúin chomhpháirtíochta faoi Rialachán (AE) 2021/947 agus le tíortha agus críocha thar lear faoi Chinneadh 2013/755/AE, nó leo araon, a gcomhar leis na réigiúin chomharsanachta is forimeallaí den Aontas a neartú i gcomhréir le hAirteagal 33(2) de Rialachán (AE) 2021/947 nó le hAirteagal 87 de Chinneadh 2013/755/AE, nó i gcomhréir leo araon, féadfaidh CFRE, i gcomhréir leis an Rialachán seo, i gcás inarb iomchuí agus ar bhonn cómhalartachta agus comhréireachta maidir leis an leibhéal cistiúcháin ó ICFCI nó ó OCTP, nó ón dá rud araon, rannchuidiú freisin le gníomhaíochtaí arna gcur chun feidhme ag tír chomhpháirtíochta nó réigiún comhpháirtíochta nó aon eintiteas eile faoi Rialachán (AE) 2021/947, ag tír, críoch nó aon eintiteas eile faoi Chinneadh 2013/755/AE nó ag ceann de na réigiúin is forimeallaí den Aontas, go háirithe faoi chlár comhpháirteach Interreg B, C nó D amháin nó níos mó nó faoi na bearta comhair dá dtagraítear in Airteagal 59 den Rialachán seo, ar beata iad a bhunaítear agus a chuirtear chun feidhme de bhun an Rialacháin seo.

Airteagal 11 Liosta d’acmhainní do chláir Interreg 1. Ar bhonn na faisnéise arna soláthar ag na Ballstáit de bhun Airteagal 9(5), déanfaidh an Coimisiún gníomhartha cur chun feidhme a ghlacadh lena leagfar amach liosta de na cláir Interreg uile agus lena léireofar, in aghaidh gach cláir, méid foriomlán na tacaíochta iomláine ó CFRE agus, i gcás inarb infheidhme, an tacaíocht iomlán ó gach ionstraim maoinithe sheachtraigh de chuid an Aontais. Déanfar na gníomhartha cur chun feidhme sin a ghlacadh i gcomhréir leis an nós imeachta comhairliúcháin dá dtagraítear in Airteagal 63(2). 2. Beidh liosta de na méideanna arna n-aistriú de bhun Airteagal 9(4) sna gníomhartha cur chun feidhme sin freisin agus iad miondealaithe in aghaidh an Bhallstáit.

Airteagal 12 Acmhainní a chur ar ais agus scor 1. Más rud é, i gcás 2022 nó 2023, nach gcuirtear clár trasteorann seachtrach ar bith faoi bhráid an Choimisiúin faoin 31 Márta den bhliain lena mbaineann, maidir leis an ranníocaíocht bhliantúil ó CFRE leis an gclár sin nár ath-leithdháileadh ar chlár eile a tíolacadh faoin gcatagóir chéanna de na cláir Interreg trasteorann sheachtracha, déanfar í a leithdháileadh ar na cláir Interreg trasteorann inmheánacha ina bhfuil an Ballstát lena mbaineann rannpháirteach. 2. Más rud é, faoin 31 Márta 2024, gurb ann fós do chláir Interreg trasteorann sheachtracha nár cuireadh faoi bhráid an Choimisiúin, maidir leis an ranníocaíocht ó CFRE dá dtagraítear in Airteagal 9(5) leis na cláir sin le haghaidh na mblianta atá fanta suas go 2027, nach bhfuiltear tar éis a ath-leithdháileadh ar chlár Interreg eile a fhaigheann tacaíocht freisin ó CTT IPA III nó CTT-ICFCI, faoi seach, déanfar í a leithdháileadh ar na cláir Interreg trasteorann sheachtracha ina bhfuil an Ballstát lena mbaineann rannpháirteach. 3. Maidir le haon chlár Interreg trasteorann seachtrach a d’fhormheas an Coimisiún cheana, scoirfear de, nó laghdófar an leithdháileadh ar an gclár sin, i gcomhréir leis na rialacha agus na nósanna imeachta is infheidhme, go háirithe, i gcás: (a) nár shínigh aon cheann de na tíortha comhpháirtíochta arna gcumhdach ag an gclár Interreg lena mbaineann an comhaontú maoinithe iomchuí faoi na spriocdhátaí a leagtar amach i gcomhréir le hAirteagal 59; nó (b) nach féidir an clár Interreg a chur chun feidhme mar a bhí beartaithe i ngeall ar fhadhbanna sa chaidreamh idir na tíortha rannpháirteacha. I gcásanna den sórt sin, maidir leis an ranníocaíocht ó CFRE dá dtagraítear i mír 1 a chomhfhreagraíonn do thráthchodanna bliantúla nach bhfuil geallta fós, nó tráthchodanna bliantúla a gealladh agus a saoradh go hiomlán nó go páirteach le linn na bliana buiséadaí céanna, nach bhfuiltear tar éis a ath-leithdháileadh ar chlár Interreg eile a fhaigheann tacaíocht freisin ó CTT IPA III nó CTT-ICFCI, faoi seach, déanfar í a leithdháileadh ar na cláir Interreg trasteorann inmheánacha ina bhfuil an Ballstát lena mbaineann rannpháirteach. 4. Maidir le clár Interreg B a d’fhormheas an Coimisiún cheana, scoirfear de rannpháirtíocht tíre comhpháirtíochta nó tíre nó críche thar lear, má dhéantar de réir ceann de na cásanna a leagtar amach i bpointí (a) nó (b) den chéad fhomhír de mhír 3. Iarrfaidh na Ballstáit rannpháirteacha agus, i gcás inarb infheidhme, na tíortha comhpháirteacha rannpháirteacha atá fanta: (a) go scoirfear den chlár Interreg, go háirithe i gcás nach féidir na príomhdhúshláin chomhpháirteacha maidir le forbairt a bhaint amach gan rannpháirtíocht na tíre comhpháirtíochta sin nó na tíre nó na críche thar lear; (b) go ndéanfar an leithdháileadh ar an gclár Interreg sin a laghdú, i gcomhréir leis na rialacha agus leis na nósanna imeachta is infheidhme; nó (c) go leanfar den chlár Interreg gan rannpháirtíocht na tíre comhpháirtíochta sin nó gan rannpháirtíocht na tíre nó na críche thar lear sin. I gcás ina laghdaítear an leithdháileadh ar an gclár Interreg de bhun phointe (b), maidir leis an ranníocaíocht ó CFRE a chomhfhreagraíonn do thráthchodanna bliantúla nach bhfuil geallta fós, déanfar í a leithdháileadh ar chlár eile Interreg B ina bhfuil Ballstát amháin nó níos mó rannpháirteach nó, i gcás nach bhfuil Ballstát rannpháirteach ach i gclár Interreg B amháin, ar chlár Interreg trasteorann inmheánach amháin nó níos mó ina bhfuil an Ballstát sin rannpháirteach. 5. Bainfear úsáid as an ranníocaíocht ó IPA III, ICFCI nó OCTP arna laghdú de bhun an Airteagail seo i gcomhréir le Rialachán IPA III, Rialachán (AE) 2021/947 nó Cinneadh 2013/755/AE, faoi seach. 6. Más rud é, maidir le tríú tír, tír chomhpháirtíochta nó tír nó críoch thar lear a rannchuidíonn le clár Interreg trí bhíthin acmhainní náisiúnta, ach nach ionann iad agus cómhaoiniú náisiúnta tacaíochta ó CFRE nó ó ionstraim maoinithe sheachtraigh de chuid an Aontais, go laghdaíonn sí an ranníocaíocht sin le linn chur chun feidhme an chláir Interreg, ar bhealach foriomlán nó maidir le hoibríochtaí comhpháirteacha a roghnaíodh cheana agus tar éis an doiciméad dá bhforáiltear in Airteagal 22(6) a fháil, iarrfaidh an Ballstát rannpháirteach nó na Ballstáit rannpháirteacha ceann amháin de na roghanna a leagtar amach sa dara fomhír de mhír 4 den Airteagal seo.

Airteagal 13 Rátaí cómhaoinithe 1. Ní bheidh an ráta cómhaoinithe ar leibhéal gach cláir Interreg níos airde ná 80 %. 2. D’ainneoin mhír 1 den Airteagal seo, ní bheidh an ráta cómhaoinithe do chláir Interreg D níos airde ná 85 % mura socrófar céatadán níos airde i gCinneadh 2013/755/AE nó in aon ghníomh arna ghlacadh de bhun an Chinnidh sin nó, i gcás inarb infheidhme, arna ghlacadh de bhun Rialachán (AE) 2021/947, nó aon ghníomh arna ghlacadh de bhun an Rialacháin sin. 3. I gcás ina bhfaigheann cláir Interreg tacaíocht ó CFRE agus CTT IPA III agus i gcás inar 50 % nó níos lú de leithdháileadh iomlán an Aontais an leithdháileadh ó CFRE, féadfar céatadán níos airde a shocrú i Rialachán IPA III nó in aon ghníomh arna ghlacadh de bhun an Rialacháin sin. 4. I gcás ina bhfaigheann cláir Interreg tacaíocht ó CFRE, agus ó ICFCI amháin nó ó ICFCI agus IPA III araon, agus i gcás inar 50 % nó níos lú de leithdháileadh iomlán an Aontais an leithdháileadh ó CFRE, féadfar céatadán níos airde a shocrú i Rialachán (AE) 2021/947 nó in aon ghníomh arna ghlacadh de bhun an Rialacháin sin.

CAIBIDIL II

CUSPÓIRÍ INTERREG-SHONRACHA AGUS COMHCHRUINNIÚ TÉAMACH

Airteagal 14 Cuspóirí Interreg-shonracha 1. Le CFRE, laistigh dá raon feidhme mar a leagtar amach in Airteagal 5 de Rialachán (AE) 2021/1058, agus, i gcás inarb infheidhme, le hionstraimí maoinithe sheachtraigh an Aontais, rannchuideofar leis na cuspóirí beartais a leagtar amach in Airteagal 5(1) de Rialachán 2021/1060 trí ghníomhaíochtaí comhpháirteacha faoi chláir Interreg. 2. I gcás an chláir trasteorann PEACE PLUS, i gcás ina mbeidh sé ag feidhmiú ar mhaithe leis an tsíocháin agus leis an athmhuintearas, le CFRE, mar chuspóir sonrach faoi chuspóir beartais 4, rannchuideofar freisin le cobhsaíocht shóisialta, eacnamaíoch agus réigiúnach a chur chun cinn sna réigiúin lena mbaineann, go háirithe trí ghníomhaíochtaí chun comhtháthú idir pobail a chur chun cinn. Beidh tosaíocht ar leith mar thacaíocht leis an gcuspóir sonrach sin. 3. De bhreis ar na cuspóirí sonracha le haghaidh CFRE a leagtar amach in Airteagal 3 de Rialachán (AE) 2021/1058, le CFRE agus, i gcás inarb infheidhme, le hionstraimí maoinithe sheachtraigh an Aontais, rannchuideofar freisin leis na cuspóirí sonracha (a) go (l) d’Airteagal 4(1) de Rialachán (AE) 2021/1057 trí ghníomhaíochtaí comhpháirteacha faoi chláir Interreg. 4. Faoi chláir Interreg, le CFRE agus, i gcás inarb infheidhme, le hionstraimí maoinithe sheachtraigh an Aontais, féadfar tacú freisin leis an gcuspóir Interreg-shonrach “rialachas comhair níos fearr”, trí cheann amháin nó níos mó de na gníomhaíochtaí seo a leanas: (a) acmhainneacht institiúideach údarás poiblí a fheabhsú, go háirithe na cinn ar tugadh sainordú dóibh críoch shonrach a bhainistiú, agus acmhainneacht institiúideach na ngeallsealbhóirí a fheabhsú freisin (gach sraith); (b) riarachán poiblí éifeachtúil a fheabhsú trí chomhar dlíthiúil agus riaracháin agus comhar idir saoránaigh, gníomhaithe na sochaí sibhialta agus institiúidí a chur chun cinn, go háirithe d’fhonn constaicí dlíthiúla agus constaicí eile i réigiúin teorann a réiteach (sraitheanna A, C, D agus, i gcás inarb iomchuí, sraith B); (c) an mhuinín fhrithpháirteach a chothú, go háirithe trí ghníomhaíochtaí idir daoine a spreagadh (sraitheanna A, D agus, i gcás inarb iomchuí, sraith B); (d) acmhainneacht institiúideach údarás poiblí agus geallsealbhóirí a fheabhsú chun straitéisí macrairéigiúnacha agus straitéisí imchuach farraige a chur chun feidhme, chomh maith le straitéisí críochacha eile (gach sraith); (e) daonlathas inbhuanaithe a fheabhsú agus tacú le gníomhaithe na sochaí sibhialta agus lena ról ó thaobh próisis a athchóiriú agus ó thaobh aistriú chuig an daonlathas (gach sraith a bhfuil thríú thíortha, tíortha comhpháirtíochta nó tíortha nó críoch thar lear páirteach iontu); agus (f) gníomhaíochtaí eile chun tacú le rialachas comhair níos fearr (gach sraith). 5. Faoi chláir Interreg, le CFRE agus, i gcás inarb infheidhme, le hionstraimí maoinithe sheachtraigh an Aontais, féadfar rannchuidiú freisin leis an gcuspóir Interreg-shonrach “Eoraip níos sábháilte agus níos sláine”, go háirithe trí ghníomhaíochtaí i réimsí an bhainistithe trasnaithe teorann, na soghluaisteachta ag na teorainneacha agus an bhainistithe imirce, lena n-áirítear cosaint agus comhtháthú eacnamaíoch agus sóisialta náisiúnach tríú tír, mar shampla imircigh agus tairbhithe cosanta idirnáisiúnta.

Airteagal 15 Comhchruinniú téamach 1. Déanfar 60 % ar a laghad de ranníocaíocht CFRE agus, i gcás inarb infheidhme, ó ionstraimí maoinithe sheachtraigh an Aontais ar gach clár Interreg A, B agus D a leithdháileadh ar chuspóir beartais 2 agus ar dhá chuspóir beartais eile, ar a mhéid, a leagtar amach in Airteagal 5(1) de Rialachán (AE) 2021/1060. Le cláir Interreg A ar feadh teorainneacha talún inmheánacha, déanfar 60 % ar a laghad de thacaíocht CFRE arna leithdháileadh a leithdháileadh ar chuspóirí beartais 2 agus 4 agus ar dhá chuspóir beartais eile, ar a mhéid, a leagtar amach in Airteagal 5(1) de Rialachán (AE) 2021/1060. 2. Féadfar suas le 20 % de ranníocaíocht CFRE agus, i gcás inarb infheidhme, ó ionstraimí maoinithe sheachtraigh an Aontais ar gach clár Interreg A, B agus D a leithdháileadh ar an gcuspóir Interreg-shonrach “rialachas comhair níos fearr” agus féadfar suas le 5 % a leithdháileadh ar an gcuspóir Interreg-shonrach “Eoraip níos sábháilte agus níos sláine”. 3. I gcás ina bhfuil clár B Interreg ag tacú le straitéis mhacrairéigiúnach nó le straitéis imchuach farraige, déanfar 80 % ar a laghad de ranníocaíocht CFRE agus, i gcás inarb infheidhme, cuid d’ionstraimí maoinithe sheachtraigh an Aontais a leithdháileadh faoi thosaíochtaí seachas cúnamh teicniúil a rannchuidiú le cuspóirí na straitéise. 4. Féadfar na cuspóirí beartais ar fad a leagtar amach in Airteagal 54(1) de Rialachán (AE) 2021/1060 agus an cuspóir Interreg-shonrach “rialachas comhair níos fearr” a roghnú le haghaidh chláir Interreg Europe agus URBACT. I gcás chlár INTERACT agus ESPON, déanfar ranníocaíocht iomlán CFRE agus, i gcás inarb infheidhme, ionstraimí maoinithe sheachtraigh an Aontais a leithdháileadh ar an gcuspóir Interreg-shonrach “rialachas comhair níos fearr”.

CAIBIDIL III

CLÁRSCEIDEALÚ

ROINN I

Cláir Interreg a ullmhú, a fhormheas agus a leasú

Airteagal 16 Cláir Interreg a ullmhú agus a thíolacadh 1. Déanfar sprioc an chomhair chríochaigh Eorpaigh (Interreg) a chur chun feidhme trí chláir Interreg faoi bhainistíocht roinnte cé is moite de chláir Interreg D, a fhéadfar a chur chun feidhme ina iomláine nó go páirteach faoi bhainistíocht indíreach i gcomhaontú leis an mBallstát nó leis na Ballstáit lena mbaineann tar éis dul i gcomhairle leis na geallsealbhóirí. 2. Déanfaidh na Ballstáit rannpháirteacha agus, i gcás inarb infheidhme, na tríú tíortha , na tíortha comhpháirtíochta nó na tíortha nó críocha thar lear atá rannpháirteach, nó eagraíochtaí um lánpháirtiú agus comhar réigiúnach clár Interreg a ullmhú i gcomhréir leis an teimpléad a leagtar amach san Iarscríbhinn le haghaidh na tréimhse ón 1 Eanáir 2021 go dtí an 31 Nollaig 2027. 3. Déanfaidh na Ballstáit rannpháirteacha clár Interreg a ullmhú i gcomhar leis na comhpháirtithe clár dá dtagraítear in Airteagal 8 de Rialachán 2021/1060. Le linn ullmhú chláir Interreg B, lena gcumhdaítear straitéisí macrairéigiúnacha nó straitéisí imchuach farraige, cuirfidh na Ballstáit agus na comhpháirtithe clár na tosaíochtaí téamacha san áireamh sna straitéisí macrairéigiúnacha agus straitéisí imchuach farraige lena mbaineann agus rachaidh siad i gcomhairle leis na gníomhaithe ábhartha, agus áiritheoidh siad go dtabharfar na gníomhaithe sin ar leibhéal an mhacrairéigiúin agus an imchuach farraige le chéile i dtús na clárthréimhse i gcomhréir leis an Airteagal sin. Tabharfaidh na tríú tíortha nó na tíortha comhpháirtíochta nó, i gcás inarb infheidhme, na tíortha nó críocha thar lear atá rannpháirteach deis rannpháirtíochta do na comhpháirtithe clár, lena n-áirítear eagraíochtaí um lánpháirtiú agus comhar réigiúnach, atá coibhéiseach leo sin dá dtagraítear san Airteagal sin. 4. An Ballstát atá ina óstach ar an údarás bainistíochta ionchasach, déanfaidh sé clár Interreg a chur faoi bhráid an Choimisiúin faoin 2 Aibreán 2022 thar ceann na mBallstát rannpháirteach uile agus, i gcás inarb infheidhme, thar ceann na dtríú tíortha, na dtíortha comhpháirteacha nó na dtíortha nó na gcríoch thar lear atá rannpháirteach, nó na n-eagraíochtaí um lánpháirtiú agus comhar réigiúnach. Mar sin féin, i gcás ina gcumhdaíonn clár Interreg tacaíocht ó ionstraim maoinithe sheachtraigh de chuid an Aontais, déanfaidh an Ballstát atá ina óstach ar an údarás bainistíochta ionchasach an clár Interreg a chur faoi bhráid an Choimisiúin tráth nach déanaí ná 9 mí tar éis don Choimisiún na doiciméid straitéise ilbhliantúla a ghlacadh dá bhforáiltear in Airteagal 10(1) nó i gcomhréir leis an mbunghníomh reachtach comhfhreagrach a bhaineann leis an ionstraim maoinithe sheachtraigh sin de chuid an Aontais. 5. Na Ballstáit rannpháirteacha agus, i gcás inarb infheidhme, na tríú tíortha, na tíortha comhpháirtíochta nó na tíortha nó na críocha thar lear atá rannpháirteach, daingneoidh siad i scríbhinn go gcomhaontaíonn siad le hinneachar cláir Interreg sula gcuirfear faoi bhráid an Choimisiúin é. Áireofar sa chomhaontú sin freisin gealltanas ó na Ballstáit rannpháirteacha uile agus, i gcás inarb infheidhme, ó na tríú tíortha, ó na tíortha comhpháirtíochta nó ó na tíortha nó na críocha thar lear uile atá rannpháirteach go soláthróidh siad an cómhaoiniú is gá chun an clár Interreg a chur chun feidhme agus, i gcás inarb infheidhme, an gealltanas le haghaidh ranníocaíocht na dtríú tíortha, na dtíortha comhpháirtíochta nó na dtíortha nó na gcríoch thar lear. De mhaolú ar an gcéad fhomhír, i gcás cláir Interreg lena mbaineann na réigiúin is forimeallaí agus tríú tíortha, tíortha comhpháirtíochta nó tíortha nó críocha thar lear, rachaidh na Ballstáit lena mbaineann i gcomhairle leis na tríú tíortha, leis na tíortha comhpháirtíochta nó leis na tíortha nó na críocha thar lear lena mbaineann sula gcuirfidh siad na cláir Interreg faoi bhráid an Choimisiúin. Sa chás sin, féadfar na comhaontuithe maidir le hinneachar na gclár Interreg agus an ranníocaíocht airgeadais fhéideartha ó na tríú tíortha, ó na tíortha comhpháirtíochta nó ó na tíortha nó na críocha thar lear a chur in iúl, ina ionad sin, sna miontuairiscí, arna bhformheas go foirmiúil, ó na cruinnithe comhairliúcháin leis na tríú tíortha, leis na tíortha comhpháirtíochta nó leis na tíortha nó na críocha thar lear lena mbaineann nó ó phléití na n-eagraíochtaí um lánpháirtiú agus comhar réigiúnach. 6. Tugtar de chumhacht don Choimisiún gníomhartha tarmligthe a ghlacadh i gcomhréir le hAirteagal 62 chun an Iarscríbhinn a leasú chun oiriúnú a dhéanamh d’athruithe a tharlóidh le linn na clárthréimhse i gcás eilimintí neamhriachtanacha di sin.

Airteagal 17 Inneachar na gclár Interreg 1. Leagfar amach i ngach clár Interreg straitéis chomhpháirteach le haghaidh rannchuidiú an chláir leis na cuspóirí beartais a leagtar amach in Airteagal 5(1) de Rialachán (AE) 2021/1060 agus, i gcás inarb ábhartha, leis na cuspóirí Interreg-shonracha a leagtar amach in Airteagal 14(4) agus (5) den Rialachán seo agus le haghaidh a thorthaí a chur in iúl. 2. Is é a bheidh i ngach clár Interreg tosaíochtaí. Beidh gach tosaíocht ag comhfhreagairt do chuspóir beartais aonair nó, i gcás inarb infheidhme, do chuspóir Interreg-shonrach amháin nó don dá cheann, faoi seach, agus beidh cuspóir sonrach amháin nó níos mó aici. Féadfaidh níos mó ná tosaíocht amháin comhfhreagairt don bheartas nó don chuspóir Interreg-shonrach céanna. 3. Leagfar amach i ngach clár Interreg: (a) limistéar an chláir, lena n-áirítear, nuair is féidir, léarscáil de mar dhoiciméad ar leithligh; (b) achoimre ar na príomhdhúshláin chomhpháirteacha, ag cur na nithe seo a leanas san áireamh: (i) éagothromaíochtaí eacnamaíocha, sóisialta agus críochacha, chomh maith le neamhionannais, (ii) riachtanais infheistíochta chomhpháirteacha agus comhlántacht agus sineirgí le cláir chistiúcháin eile agus ionstraimí cistiúcháin eile; (iii) na ceachtanna a foghlaimíodh ó thaithí a fuarthas; (iv) straitéisí macrairéigiúnacha agus straitéisí imchuach farraige i gcás ina bhfuil limistéar an chláir cumhdaithe go hiomlán nó go páirteach ag straitéis amháin nó níos mó; (c) údar leis na cuspóirí beartais roghnaithe agus leis na cuspóirí Interreg-shonracha, leis na tosaíochtaí comhfhreagracha, leis na cuspóirí sonracha nó le gníomhaíochtaí faoi na cuspóirí Interreg-shonracha agus leis na foirmeacha tacaíochta, ina dtugtar aghaidh, i gcás inarb iomchuí, ar na naisc easnamhacha sa bhonneagar trasteorann; (d) na cuspóirí sonracha nó gníomhaíochtaí faoi na cuspóirí Interreg-shonracha maidir le gach tosaíocht; (e) i gcás gach cuspóra shonraigh nó i gcás gach gníomhaíochta faoi chuspóirí Interreg-shonracha: (i) na cineálacha gaolmhara gníomhaíochtaí agus an rannchuidiú a bhfuiltear ag súil leis uathu leis na cuspóirí sonracha sin nó le gníomhaíochtaí faoi na cuspóirí Interreg-shonracha agus, i gcás inarb iomchuí, le straitéisí macrairéigiúnacha agus le straitéisí imchuach farraige; (ii) táscairí aschuir agus táscairí toraidh maille leis na clocha míle agus leis na spriocanna a chomhfhreagraíonn dóibh; (iii) na príomh-spriocghrúpaí; (iv) léiriú ar na críocha sonracha a bhfuiltear ag díriú orthu, lena n-áirítear an úsáid atá beartaithe d’infheistíochtaí críochacha comhtháite, forbairt áitiúil faoi stiúir an phobail nó uirlisí críochacha eile; (v) an úsáid atá beartaithe d’ionstraimí airgeadais; agus (vi) miondealú táscach ar na hacmhainní atá clársceidealaithe de réir an chineáil idirghabhála: (f) plean maoinithe ina bhfuil na táblaí seo a leanas gan aon deighilt de réir Ballstát, tríú tír, tír chomhpháirtíochta nó tír nó críoch thar lear atá rannpháirteach, mura sonraítear a mhalairt ann: (i) tábla ina sonrófar, de réir bliana, an leithdháileadh airgeadais iomlán do CFRE agus, i gcás inarb ábhartha, do gach ionstraim maoinithe sheachtraigh de chuid an Aontais don chlárthréimhse ina hiomláine ; (ii) tábla ina sonrófar, do gach tosaíocht, an leithdháileadh airgeadais iomlán ó CFRE agus, i gcás inarb ábhartha, ó gach ionstraim maoinithe sheachtraigh de chuid an Aontais de réir tosaíochta agus an cómhaoiniú náisiúnta agus cé acu atá nó nach bhfuil an cómhaoiniú náisiúnta comhdhéanta de chómhaoiniú poiblí agus príobháideach; (g) na gníomhaíochtaí arna ndéanamh chun deis rannpháirtíochta a thabhairt do na comhpháirtithe clár ábhartha dá dtagraítear in Airteagal 8 de Rialachán (AE) 2021/1060 in ullmhú an chláir Interreg, agus ról na gcomhpháirtithe clár sin i gcur chun feidhme an chláir sin agus i bhfaireachán agus meastóireacht a dhéanamh air; (h) an cur chuige atá beartaithe maidir le cumarsáid agus infheictheacht don chlár Interreg trí na cuspóirí, na pobail sprice, na bealaí cumarsáide, lena n-áirítear an fhor-rochtain meán sóisialta, i gcás inarb iomchuí, chomh maith le buiséad pleanáilte agus na táscairí ábhartha d’fhaireachán agus do mheastóireacht a shainiú; agus (i) léiriú ar thacaíocht do thionscadail ar mhionscála, lena n-áirítear tionscadail bheaga laistigh de chistí le haghaidh tionscadail bheaga. Nuair a thíolacfaidh Ballstát an clár, áiritheoidh sé go mbeidh liosta d’oibríochtaí atá beartaithe a bhfuil tábhacht straitéiseach leo mar aon le hamchlár ag gabháil leis an gclár chun críoch faisnéise. 4. Maidir leis an bhfaisnéis dá dtagraítear i mír 3 i gcás na dtáblaí dá dtagraítear i bpointe (f) den mhír sin agus ó thaobh na tacaíochta ó ionstraimí maoinithe sheachtraigh an Aontais de, leagfar na leithdháiltí airgeadais sin amach mar a leanas: (a) maidir le cláir Interreg A a fhaigheann tacaíocht ó IPA III agus ICFCI, mar mhéid aonair (CTT IPA III nó “CTT NEXT”) ina gcomhcheanglaítear an ranníocaíocht ó Cheannteideal 2 “Comhtháthú agus Luachanna”, fo-uasteorainn Comhtháthú eacnamaíoch, sóisialta agus críochach agus Ceannteideal 6 “Comharsanacht agus an Domhan”; (b) maidir le cláir Interreg B agus C a fhaigheann tacaíocht ó IPA III, ó ICFCI nó ó OCTP, mar mhéid aonair (“cistí Interreg”) ina gcomhcheanglaítear an ranníocaíocht ó Cheannteideal 2 agus Ceannteideal 6 nó scoilte de réir ionstraim mhaoinithe CFRE, IPA III, ICFCI agus OCTP, de bhun rogha na gcomhpháirtithe clár; (c) maidir le cláir Interreg B a fhaigheann tacaíocht ó OCTP, scoilte in aghaidh na ionstraime maoinithe (CFRE agus OCTP); (d) maidir le cláir Interreg D a fhaigheann tacaíocht ó ICFCI agus ó OCTP, scoilte in aghaidh na hionstraime maoinithe (CFRE, ICFCI agus OCTP, de réir mar is iomchuí). 5. Maidir le pointe (e)(vi) den chéad fhomhír de mhír 3 den Airteagal seo, beidh na cineálacha idirghabhála bunaithe ar ainmníocht a leagtar amach in Iarscríbhinn I a ghabhann le Rialachán (AE) 2021/1060. 6. Déanfar na nithe seo a leanas leis an gclár Interreg: (a) sainaithneofar údaráis na gclár agus an comhlacht lena ndéanfaidh an Coimisiún íocaíochtaí; (b) leagfar síos an nós imeachta chun an rúnaíocht chomhpháirteach a chur ar bun; (c) leagfar amach cionroinnt dliteanas i measc na mBallstát rannpháirteach agus, i gcás inarb infheidhme, na dtríú tíortha nó dtíortha comhpháirtíochta nó na dtíortha agus na gcríoch thar lear atá rannpháirteach, i gcás ceartuithe airgeadais arna bhforchur ag an údarás bainistíochta nó ag an gCoimisiún. 7. Cuirfidh an Ballstát aon athruithe ar an bhfaisnéis dá dtagraítear i bpointe (a) nó pointe (b) de mhír 6 nach bhfuil leasú ar chlár de dhíth orthu in iúl don Choimisiún. 8. Maidir le clár Interreg A, B nó D, i gcás ina gcumhdaítear le clár Interreg A teorainneacha fada lena ngabhann dúshláin agus riachtanais ilchineálacha, féadfaidh na Ballstáit agus, i gcás inarb infheidhme, tríú tíortha, tíortha comhpháirtíochta agus tíortha agus críocha thar lear atá rannpháirteach i gclár Interreg réimsí fochláir a shainiú. 9. De mhaolú ar mhír 3, déanfar inneachar na gclár Interreg C a oiriúnú do chineál sonrach na gclár Interreg sin, go háirithe mar a leanas: (a) ní gá an fhaisnéis dá dtagraítear i bpointe (a) de mhír 3; (b) tabharfar an fhaisnéis is gá de bhun phointí (b) agus (g) de mhír 3 mar imlíne ghairid; (c) i gcás gach cuspóra shonraigh, tabharfar an fhaisnéis seo a leanas: (i) maidir le cláir INTERACT agus ESPON, an sainmhíniú ar thairbhí aonair nó liosta teoranta de thairbhithe agus an nós imeachta deonúcháin; (ii) na cineálacha gaolmhara gníomhaíochtaí agus an rannchuidiú a bhfuiltear ag súil leis uathu leis na cuspóirí sonracha; (iii) táscairí aschuir agus táscairí toraidh maille leis na clocha míle agus leis na spriocanna a chomhfhreagraíonn dóibh; (iv) na príomh-spriocghrúpaí; agus (v) miondealú táscach ar na hacmhainní atá clársceidealaithe de réir an chineáil idirghabhála.

Airteagal 18 Formheas na gclár Interreg 1. Déanfaidh an Coimisiún measúnú ar gach clár Interreg agus ar chomhlíonadh Rialacháin (AE) 2021/1060 agus (AE) 2021/1058 agus an Rialacháin seo ag gach clár díobh sin agus, i gcás tacaíocht ó ionstraim maoinithe sheachtraigh de chuid an Aontais agus, i gcás inarb ábhartha, ar chomhréireacht an chláir leis na doiciméid straitéise ilbhliantúla de bhun Airteagal 10(1) den Rialachán seo nó leis an gcreat clársceidealaithe straitéisigh ábhartha de bhun an bhunghnímh reachtaigh chomhfhreagraigh de chuid ceann amháin nó níos mó de na hionstraimí sin. 2. Féadfaidh an Coimisiún barúlacha a thabhairt laistigh de 3 mhí ón dáta a thíolacfaidh an Ballstát atá ina óstach ar an údarás bainistíochta ionchasach an clár Interreg. 3. Déanfaidh na Ballstáit rannpháirteacha agus, i gcás inarb infheidhme, na tríú tíortha nó na tíortha comhpháirtíochta nó na tíortha nó na críocha thar lear atá rannpháirteach athbhreithniú ar an gclár Interreg agus barúlacha arna dtabhairt ag an gCoimisiún á gcur san áireamh. 4. Glacfaidh an Coimisiún cinneadh trí bhíthin gníomh cur chun feidhme lena bhformheasfar gach clár Interreg tráth nach déanaí ná 5 mhí tar éis an dáta ar thíolaic an Ballstát atá ina óstach ar an údarás bainistíochta ionchasach an clár sin den chéad uair. 5. Maidir le cláir Interreg trasteorann sheachtracha, glacfaidh an Coimisiún a chinntí i gcomhréir le mír 4 den Airteagal seo tar éis dul i gcomhairle le “Coiste IPA III” i gcomhréir leis an bhforáil ábhartha de Rialachán IPA III agus leis an “gcoiste don Ionstraim um Chomharsanacht, Forbairt agus Comhar Idirnáisiúnta” i gcomhréir le hAirteagal 45 de Rialachán (AE) 2021/947.

Airteagal 19 Cláir Interreg a leasú 1. Tar éis dul i gcomhairle leis an gcoiste faireacháin agus formheas a fháil uaidh agus i gcomhréir le hAirteagal 8 de Rialachán (AE) 2021/1060, féadfaidh an t-údarás bainistíochta iarraidh chuí-réasúnaithe ar leasú ar chlár Interreg a thíolacadh maille leis an gclár leasaithe, agus an tionchar measta a bheidh ag an leasú sin ar bhaint amach na gcuspóirí á leagan amach. 2. Déanfaidh an Coimisiún measúnú ar chomhlíonadh an leasaithe cuí-réasúnaithe le Rialacháin (AE) 2021/1060 agus (AE) 2021/1058 agus leis an Rialachán seo agus féadfaidh sé barúlacha a thabhairt laistigh de 2 mhí ó tíolacadh an clár leasaithe. 3. Déanfaidh na Ballstáit rannpháirteacha agus, i gcás inarb infheidhme, na tríú tíortha, na tíortha comhpháirtíochta nó na tíortha nó na críocha thar lear atá rannpháirteach athbhreithniú ar an gclár leasaithe agus cuirfidh siad na barúlacha arna dtabhairt ag an gCoimisiún san áireamh. 4. Glacfaidh an Coimisiún cinneadh trí bhíthin gníomh tarmligthe lena bhformheastar an leasú ar chlár Interreg tráth nach déanaí ná 4 mhí tar éis don údarás bainistíochta é a thíolacadh. 5. Tar éis dul i gcomhairle leis an gcoiste faireacháin agus formheas a fháil uaidh agus i gcomhréir le hAirteagal 8 de Rialachán (AE) 2021/1060, féadfaidh an t-údarás bainistíochta méid suas le 10 % den leithdháileadh tosaigh ar thosaíocht, gan dul thar 5 % de bhuiséad an chláir, a aistriú le linn na clárthréimhse chuig tosaíocht eile de chuid an chláir Interreg chéanna. Ní dhéanfaidh aistrithe den sórt sin difear do bhlianta roimhe sin. Ní mheasfar gur athruithe substaintiúla iad an t-aistriú agus na hathruithe gaolmhara agus ní bheidh gá le cinneadh ón gCoimisiún lena leasaítear an clár Interreg. Mar sin féin, comhlíonfar na ceanglais rialála uile leo. Cuirfidh an t-údarás bainistíochta an tábla athbhreithnithe dá dtagraítear i bpointe (f)(ii) d’Airteagal 17(3) faoi bhráid an Choimisiúin mar aon le haon athruithe gaolmhara ar an gclár. 6. I gcomhair ceartuithe de chineál cléireachais nó eagarthóireachta amháin nach ndéanann difear do chur chun feidhme an chláir Interreg, ní bheidh gá le formheas a fháil ón gCoimisiún. Cuirfidh an t-údarás bainistíochta an Coimisiún ar an eolas faoi cheartuithe den sórt sin.

ROINN II

Forbairt chríochach

Airteagal 20 Infheistíocht chríochach chomhtháite I dtaca le cláir Interreg, maidir leis na húdaráis nó na comhlachtaí ábhartha críochacha atá freagrach as straitéisí forbartha críochaí nó áitiúla a tharraingt suas mar a liostaítear in Airteagal 28 de Rialachán (AE) 2021/1060 nó atá bainteach le roghnú na n-oibríochtaí atá le tacaíocht a fháil faoi na straitéisí sin dá dtagraítear in Airteagal 29(5) den Rialachán sin, nó astu sin araon, déanfaidh siad ionadaíocht do dhá thír rannpháirteacha ar a laghad, ar Ballstát é ceann amháin díobh ar a laghad. I gcás ina ndéanann comhlacht dlíthiúil trasteorann nó GECC infheistíocht chríochach chomhtháite a chur chun feidhme de bhun Airteagal 30 de Rialachán (AE) 2021/1060 nó uirlis chríochach eile a chur chun feidhme de bhun phointe (c) den chéad fhomhír d’Airteagal 28 den Rialachán sin, féadfaidh sé a bheith ina thairbhí aonair freisin de bhun Airteagal 23(6) den Rialachán seo, ar choinníoll go mbeidh deighilt feidhmeanna ann laistigh den chomhlacht dlíthiúil trasteorann nó den GECC.

Airteagal 21 Forbairt áitiúil faoi stiúir an phobail Maidir le forbairt áitiúil faoi stiúir an phobail de bhun phointe (b) den chéad fhomhír d’Airteagal 28 de Rialachán (AE) 2021/1060, féadfar í a chur chun feidhme i gcláir Interreg, ar choinníoll go mbeidh na grúpaí gníomhaíochta áitiúla ábhartha comhdhéanta d’ionadaithe de leasanna socheacnamaíocha áitiúla poiblí agus príobháideacha, nach rialaíonn aon ghrúpa sainleasa aonair an chinnteoireacht iontu, agus de dhá thír rannpháirteacha ar a laghad, ar Ballstát é ceann amháin díobh ar a laghad.

ROINN III

Oibríochtaí agus cistí le haghaidh tionscadail bheaga

Airteagal 22 Oibríochtaí Interreg a roghnú 1. Roghnóidh coiste faireacháin arna chur ar bun i gcomhréir le hAirteagal 28 oibríochtaí Interreg i gcomhréir le straitéis agus cuspóirí an chláir. Féadfaidh an coiste faireacháin sin coiste stiúrtha amháin a chur ar bun, nó go háirithe i gcás fochlár, féadfaidh sé níos mó ná coiste stiúrtha amháin a chur ar bun, a fheidhmeoidh faoina chúram chun oibríochtaí a roghnú. Cuirfidh coistí stiúrtha prionsabal na comhpháirtíochta i bhfeidhm mar a leagtar amach in Airteagal 8 de Rialachán (AE) 2021/1060. Nuair atá oibríocht á cur chun feidhme go hiomlán nó go páirteach lasmuigh de limistéar an chláir laistigh nó lasmuigh den Aontas, beidh gá le formheas sainráite an údaráis bainistíochta sa choiste faireacháin nó, i gcás inarb infheidhme, sa choiste stiúrtha chun an oibríocht sin a roghnú. I gcás ina mbíonn comhpháirtí amháin nó roinnt comhpháirtithe páirteach san oibríocht, ar comhpháirtithe iad atá lonnaithe ar chríoch Ballstáit, tríú tír, tíre comhpháirtíochta nó tíre nó críche thar lear nach bhfuil ionadaíocht á déanamh air nó uirthi sa choiste faireacháin, beidh formheas sainráite an údaráis bainistíochta faoi réir formheas i scríbhinn a bheith faighte ón mBallstát, tríú tír, tír chomhpháirtíochta nó tír nó críoch thar lear sin lena mbaineann ina ndearbhófar go n-aisíocfar aon airgead a d’íocfaí go míchuí leis na comhpháirtithe sin, i gcomhréir le hAirteagal 52(2). Nuair nach féidir an formheas i scríbhinn dá dtagraítear sa cheathrú fomhír den mhír seo a fháil, déanfaidh an comhlacht a chuireann chun feidhme oibríocht iomlán nó cuid d’oibríocht lasmuigh de limistéar an chláir ráthaíocht a fháil ó bhanc nó ó institiúid airgeadais eile do mhéid comhfhreagrach na gcistí Interreg a dheonófar. Cuirfear ráthaíocht den sórt sin isteach sa doiciméad dá bhforáiltear i mír 6. 2. Maidir le hoibríochtaí a roghnú, déanfaidh an coiste faireacháin nó, i gcás inarb infheidhme, an coiste stiúrtha critéir agus nósanna imeachta a leagan síos agus a chur i bhfeidhm a bheidh neamh-idirdhealaitheach trédhearcach, lena n-áiritheofar inrochtaineacht do dhaoine faoi mhíchumas agus comhionannas inscne agus lena gcuirfear san áireamh Cairt um Chearta Bunúsacha an Aontais Eorpaigh agus prionsabal na forbartha inbhuanaithe agus beartas an Aontais maidir leis an gcomhshaol i gcomhréir le hAirteagal 11 agus le hAirteagal 191(1) CFAE. Áiritheofar leis na critéir agus leis na nósanna imeachta go dtabharfar tosaíocht d’oibríochtaí a roghnófar d’fhonn uasmhéadú a dhéanamh ar rannchuidiú an chistithe ón Aontas le gnóthnú chuspóirí an chláir Interreg agus d’fhonn gné chomhair na n-oibríochtaí faoi chláir Interreg a chur chun feidhme, mar a leagtar amach in Airteagal 23(1) agus (4) den Rialachán seo. 3. Arna iarraidh sin don Choimisiún, tabharfaidh an t-údarás bainistíochta fógra faoi na critéir roghnúcháin don Choimisiún sula gcuirfear faoi bhráid an choiste faireacháin iad den chéad uair nó, i gcás inarb infheidhme, faoi bhráid an choiste stiúrtha. Beidh feidhm ag an méid céanna maidir le haon athruithe a dhéanfar ar na critéir sin ina dhiaidh sin. 4. Agus oibríochtaí á roghnú, déanfaidh an coiste faireacháin nó, i gcás inarb infheidhme, an coiste stiúrtha an méid seo a leanas: (a) áiritheoidh sé go bhfuil na hoibríochtaí roghnaithe i gcomhréir leis an gclár Interreg agus go mbeidh siad ina rannchuidiú éifeachtach lena chuspóirí sonracha a bhaint amach; (b) áiritheoidh sé nach bhfuil na hoibríochtaí roghnaithe i gcoinbhleacht leis na straitéisí comhfhreagracha arna mbunú de bhun Airteagal 10(1) nó arna mbunú do cheann amháin nó níos mó d’ionstraimí maoinithe sheachtraigh an Aontais; (c) áiritheoidh sé go mbaineann an gaol is fearr idir méid na tacaíochta, na gníomhaíochtaí arna ndéanamh agus baint amach cuspóirí leis na hoibríochtaí roghnaithe; (d) fíoróidh sé go bhfuil na hacmhainní agus na sásraí airgeadais is gá ag an tairbhí chun costais oibríochta agus chothabhála a chumhdach i gcás oibríochtaí lena gcuimsítear infheistíocht i mbonneagar nó infheistíocht tháirgiúil, ionas go n-áiritheofar a n-inbhuanaitheacht airgeadais; (e) áiritheoidh sé go bhfuil oibríochtaí roghnaithe a thagann faoi raon feidhme Threoir 2011/92/AE ó Pharlaimint na hEorpa agus ón gComhairle (19) faoi réir measúnú ar an tionchar ar an gcomhshaol nó nós imeachta um scagadh, agus gur cuireadh san áireamh measúnú ar réitigh mhalartacha, ar bhonn cheanglais na Treorach sin; (f) fíoróidh sé, i gcás inar cuireadh tús leis na hoibríochtaí sular cuireadh iarratas ar chistiú faoi bhráid an údaráis bainistíochta, gur comhlíonadh an dlí is infheidhme; (g) áiritheoidh sé go dtagann oibríochtaí roghnaithe faoi raon feidhme an chiste Interreg lena mbaineann agus go bhfuil siad inchurtha i leith cineál idirghabhála; (h) áiritheoidh sé nach gcuimsítear le hoibríochtaí gníomhaíochtaí a bhí mar chuid d’oibríocht faoi réir athlonnú de réir bhrí phointe (27) d’Airteagal 2 de Rialachán (AE) 2021/1060 nó a bheadh ina n-aistriú gníomhaíochta táirgiúla de réir bhrí phointe (a) d’Airteagal 65(1) den Rialachán sin; (i) áiritheoidh sé nach ndéantar difear díreach d’oibríochtaí roghnaithe de thoradh tuairim réasúnaithe ón gCoimisiún maidir le sárú faoi raon feidhme Airteagal 258 CFAE lena gcuirtear dlíthiúlacht agus rialtacht caiteachais nó feidhmíochta oibríochtaí i mbaol; agus (j) áiritheoidh sé, i gcás infheistíochtaí i mbonneagar a meastar go mbeidh saolré 5 bliana ar a laghad aige, go ndéantar measúnú ar thionchair ionchais an athraithe aeráide. 5. Formheasfaidh an coiste faireacháin nó, i gcás inarb infheidhme, an coiste stiúrtha an mhodheolaíocht agus na critéir arna n-úsáid chun oibríochtaí Interreg a roghnú, lena n-áirítear aon athruithe orthu, gan dochar do phointe (b) d’Airteagal 33(3) de Rialachán (AE) 2021/1060 maidir le forbairt áitiúil faoi stiúir an phobail ná d’Airteagal 24 den Rialachán seo. 6. Maidir le gach oibríocht Interreg, tabharfaidh an t-údarás bainistíochta doiciméad don chomhpháirtí cinn nó don chomhpháirtí aonair ina leagfar amach na coinníollacha maidir le tacaíocht a thabhairt don oibríocht Interreg sin, lena n-áirítear na ceanglais shonracha maidir leis na táirgí nó leis seirbhísí atá le soláthar faoin oibríocht, a phlean maoinithe, an teorainn ama lena chur i gcrích agus, i gcás inarb infheidhme, an modh atá le cur i bhfeidhm chun costais na hoibríochta agus na coinníollacha maidir le híocaíocht na tacaíochta a chinneadh. Leagfar amach sa doiciméad sin freisin oibleagáidí an chomhpháirtí cinn maidir le gnóthuithe de bhun Airteagal 52. Is é an coiste faireacháin a shaineoidh na hoibleagáidí sin.

Airteagal 23 Comhpháirtíocht laistigh d’oibríochtaí Interreg 1. Maidir le hoibríochtaí arna roghnú faoi chláir Interreg A, B agus D, beidh baint ag comhpháirtithe ó dhá thír rannpháirteacha ar a laghad nó ó dhá cheann ar a laghad de thíortha nó críocha thar lear leo, agus beidh ceann amháin ar a laghad díobh sin ina thairbhí ó Bhallstát. Maidir le hoibríochtaí arna roghnú faoi chláir Interreg Europe agus URBACT, beidh baint ag comhpháirtithe ó thrí thír rannpháirteacha ar a laghad leo, agus beidh dhá cheann acu ar a laghad ina dtairbhithe ó Bhallstát. Maidir le tairbhithe a fhaigheann tacaíocht ó chistí Interreg agus comhpháirtithe atá rannpháirteach san oibríocht ach nach bhfaigheann aon tacaíocht airgeadais faoi na cistí sin (dá ngairtear “comhpháirtithe” go comhpháirteach), is comhpháirtíocht oibríochta Interreg atá i gceist leo. 2. Féadfar oibríocht Interreg a chur chun feidhme i dtír aonair nó i dtír nó críoch thar lear aonair, ar choinníoll go ndéanfar an tionchar ar limistéar an chláir agus na tairbhí do limistéar an chláir a shainaithint san iarratas oibríochta. 3. Ní bheidh feidhm ag mír 1 maidir le hoibríochtaí faoin gclár trasteorann PEACE PLUS i gcás ina bhfuil an clár ag feidhmiú ar mhaithe leis an tsíocháin agus leis an athmhuintearas. 4. Comhoibreoidh comhpháirtithe maidir le hoibríochtaí Interreg a fhorbairt agus a chur chun feidhme, agus maidir le soláthar foirne nó maoiniú, nó an dá cheann díobh, a thabhairt do na hoibríochtaí sin. Maidir le hoibríochtaí Interreg faoi chláir Interreg D, ní chuirfear de cheangal ar na comhpháirtithe ó na réigiúin is forimeallaí agus ó thríú tíortha, ó thíortha comhpháirtíochta nó ó thíortha nó críocha thar lear comhoibriú ach amháin i gcás dhá cheann de na ceithre ghné a liostaítear sa chéad fhomhír. 5. I gcás ina bhfuil dhá chomhpháirtí nó níos mó i gceist, ainmneoidh na comhpháirtithe uile duine díobh ina chomhpháirtí cinn. 6. Féadfaidh comhlacht dlíthiúil trasteorann nó GECC a bheith mar chomhpháirtí aonair d’oibríocht Interreg faoi chláir Interreg A, B agus D, ar choinníoll go dtabharfaidh na comhaltaí de deis rannpháirtíochta do chomhpháirtithe ó dhá thír rannpháirteacha ar a laghad. Sa chomhlacht dlíthiúil trasteorann nó sa GECC, beidh comhaltaí ó thrí thír rannpháirteacha ar a laghad faoi na cláir Interreg Europe agus URBACT. Comhlacht dlíthiúil a dhéanann ionstraim airgeadais, ciste de chistí sealbhaíochta nó ciste le haghaidh tionscadail bheaga, de réir mar is infheidhme, a chur chun feidhme, féadfaidh sé a bheith ina chomhpháirtí aonair d’oibríocht Interreg d’uireasa na ceanglais maidir lena chomhdhéanamh a leagtar amach sa chéad fhomhír a chur i bhfeidhm. 7. Beidh comhpháirtí aonair cláraithe i mBallstát atá rannpháirteach sa chlár Interreg.

Airteagal 24 Tacaíocht do thionscadail a bhfuil méid teoranta airgeadais iontu 1. Le cláir Interreg A, B agus D, tacófar le tionscadail a bhfuil méid teoranta airgeadais iontu, ar cheann de na bealaí seo: (a) go díreach laistigh de gach clár; nó (b) laistigh de chiste amháin nó níos mó le haghaidh tionscadail bheaga. 2. I gcás nach bhfuil clár Interreg B nó D in ann an oibleagáid a leagtar síos i mír 1 a chomhlíonadh, leagfar amach sa doiciméad cláir na cúiseanna i dtaobh cén fáth nach féidir an oibleagáid a chomhlíonadh, i gcomhréir le pointe 6 den teimpléad a leagtar amach san Iarscríbhinn.

Airteagal 25 Cistí le haghaidh tionscadail bheaga 1. Ní rachaidh an ranníocaíocht iomlán ó CFRE nó, i gcás inarb infheidhme, ionstraim maoinithe sheachtraigh de chuid an Aontais le cistí le haghaidh tionscadail bheaga laistigh de chlár Interreg thar 20 % de leithdháileadh iomlán an chláir Interreg. Gheobhaidh na faighteoirí deiridh laistigh de chiste le haghaidh tionscadail bheaga tacaíocht ó CFRE nó, i gcás inarb infheidhme, ionstraimí maoinithe sheachtraigh an Aontais tríd an tairbhí agus cuirfidh siad na tionscadail bheaga chun feidhme laistigh den chiste sin le haghaidh tionscadail bheaga (“tionscadal beag”). 2. Is é atá sa chiste le haghaidh tionscadail bheaga oibríocht de réir bhrí phointe (4) d’Airteagal 2 de Rialachán (AE) 2021/1060, a ndéanfaidh tairbhí í a bhainistiú, agus a chúraimí agus a luach saothair á gcur san áireamh. Is é a bheidh i gceist le tairbhí ná comhlacht dlíthiúil trasteorann nó GECC nó comhlacht a mbeidh pearsantacht dhlítheanach aige. Roghnóidh an tairbhí na tionscadail bheaga a chuirfidh na faighteoirí deiridh chun feidhme de réir bhrí phointe (18) d’Airteagal 2 de Rialachán (AE) 2021/1060. I gcás nach comhlacht dlíthiúil trasteorann ná GECC é an tairbhí, roghnóidh comhlacht a bhfuil ionadaithe ó dhá thír rannpháirteacha ar a laghad páirteach ann, agus ar Ballstát é ceann amháin díobh ar a laghad, na tionscadail bheaga chomhpháirteacha. 3. Sa doiciméad ina leagtar amach na coinníollacha maidir le tacaíocht a thabhairt do chiste le haghaidh tionscadail bheaga, déanfar, i dteannta na n-eilimintí a leagtar síos in Airteagal 22(6), na heilimintí is gá a leagan amach chun a áirithiú i gcás an tairbhí: (a) go mbunóidh sé nós imeachta roghnúcháin neamh-idirdhealaitheach trédhearcach; (b) go gcuirfidh sé critéir oibiachtúla i bhfeidhm maidir le tionscadail bheaga a roghnú, lena seachnaítear coinbhleachtaí leasa; (c) go ndéanfaidh sé measúnú ar iarratais ar thacaíocht; (d) go roghnóidh sé tionscadail agus go socróidh sé méid na tacaíochta le haghaidh gach tionscadail bhig; (e) go mbeidh sé freagrach as cur chun feidhme na hoibríochta agus go gcoimeádfaidh sé ar a leibhéal gach doiciméad tacaíochta is gá don rian iniúchóireachta i gcomhréir le hIarscríbhinn XIII de Rialachán (AE) 2021/1060; agus (f) go gcuirfidh sé liosta na bhfaighteoirí deiridh a bhaineann tairbhe as an oibríocht ar fáil don phobal. Áiritheoidh an tairbhí go gcomhlíonfaidh na faighteoirí deiridh na ceanglais a leagtar amach in Airteagal 36. 4. Ní hionann roghnú tionscadal beag agus tarmligean cúraimí ón údarás bainistíochta chuig comhlacht idirmheánach dá dtagraítear in Airteagal 71(3) de Rialachán (AE) 2021/1060. 5. Costais foirne agus costais eile a chomhfhreagraíonn do na catagóirí costais in Airteagail 39 go 43 arna nginiúint ar leibhéal an tairbhí chun an ciste nó na cistí le haghaidh tionscadail bheaga a bhainistiú, ní rachaidh siad thar 20 % de chostas incháilithe iomlán an chiste nó na gcistí le haghaidh tionscadail bheaga, faoi seach. 6. I gcás nach dtéann an ranníocaíocht phoiblí le tionscadal beag thar EUR 100 000, beidh an ranníocaíocht ó CFRE nó, i gcás inarb infheidhme, ó ionstraim maoinithe sheachtraigh de chuid an Aontais i bhfoirm costais aonaid nó cnapshuimeanna nó maoiniú ar ráta comhréidh, cé is moite de thionscadail inarb ionann an tacaíocht agus Státchabhair. I gcás nach dtéann costais iomlána gach tionscadail thar EUR 100 000, féadfar méid na tacaíochta le haghaidh tionscadal beag amháin nó níos mó a leagan amach ar bhonn dréachtbhuiséid a shocrófar ar bhonn cás ar chás agus a gcomhaontóidh an tairbhí atá ag bainistiú an chiste le haghaidh tionscadail bheaga é ar bhonn ex ante. I gcás ina n-úsáidtear maoiniú ar ráta comhréidh, féadfar na catagóirí costais a gcuirtear an ráta comhréidh i bhfeidhm maidir leo a aisíoc i gcomhréir le pointe (a) d’Airteagal 53(1) de Rialachán (AE) 2021/1060.

Airteagal 26 Cúraimí an chomhpháirtí cinn 1. Déanfaidh an comhpháirtí cinn an méid seo a leanas: (a) na socruithe leis na comhpháirtithe eile a leagan síos i gcomhaontú ina bhfuil forálacha lena ráthaítear, inter alia, bainistíocht fhónta airgeadais na gcistí faoi seach ón Aontas arna leithdháileadh ar an oibríocht